Маризь Кемаль
АШО НАРМУНТЬ

ОЗНОМА
Колмо штатолт Пазонтень кирвазтян,
Шумбра кши ды сал Шкинентень путан,
Инзей ведь чувтонь покш кечес каян,
Цяпор тикшень тансть кудовам сувтан.

Ве штатолось – тиринь авань кисэ,
Омбоцесь – Эрзянь Мастором кисэ,
Колмоценть – сонгак валдсто палозо! –
Путса вечкемам-сэредьксэм кисэ.

Верев ёртсынь кавто ашо кедем,
Сюконямсто вейс недясынь суром.
Паряк, несы Пазось сюконямом,
Марясы пиштий седеень мором.

Колмо штатолт Пазонтень вельмевтян,
Колмонь кисэ Инешкинтень пшкадян.
Колмонь кисэ, бути лети – сави,
Апак янксе тюжа сёвоньс мадян.
				1991

ПРЯДОВСЬ КИЗЭСЬ – МОНЬ
ВЕЧКЕВИКС ШКАМ…
*** 
Прядовсь кизэсь – монь вечкевикс шкам,
Васоло ки лангов нармунть пурны.
Пор пандынес туемстэ лоткась –
Марясак, коданя виресь увны?

Сынь кизэнть ливтеме вирь чирес,
Се таркантень, косо колмо килейть
Вейке юрсто касыть, прок сазорт,
Летьке латксонть сорныть калень илейть.

Коське сёлт потмаксось ожолды,
Велькссэм тумось сэрянзо певерди.
Чова рунго наян пизёлксось
Цюцёвсонзо каштансто якстерди.

Тошки кизэсь тенст нусманя валт,
Кенкш чиресэ пацясо аволи.
Покш килеесь пеняцязь корты –
Теке монь ойместэ валтнэ молить:

Эзинь кенерть мазый шкам нееме,
Эзинь кенерть кольнеме-эльнеме,
Эзинь кенерть морамо-киштеме,
Эзинь кенерть вечкемам каземе –
Вант, сёксесь эрямозом эль сы…
				1984

*** 
Вай, мекс тон эзить чарькоде
Чевте валсо монень пшкадемс?
Мекс тонеть тунь эзь чарькодев
Тарди ойменть мейсэ вадемс?

Эли валт мазыйть а содат?
Эли ёвтамост сынст виздят?
Мекс монь марто тон а кортат,
Мон жо каштан корот кирдян?

Мерть тень истя, витик мелем:
Тон монь вечкемам, сяткинем.
Содан, эрси чевтекс келеть,
Мерть тень: варминем, тештинем.

Мерть тень: оймем, седейбельксэм,
Монь мелявксом ды кенярксом,
Тон, прок чись, эждят монь эйсэ,
Эрямосо валдо ёнксом!..

Бути истя тень меревлить,
Пекстазь седееть панжовлик, –
Тон, паряк, поэт улевлить
Ды монь оймем чарькодевлик!
*** 
Тейтерьпингесь теке цёков моры,
Куншка порась кукинекс кукорды.
Ки ёвтасы: кодамо нармунекс
Сыречись эрямосонть сюморды?

Мон кенкшем ды вальмамгак пекставлинь –
Иля сова, сырькай, а эряват!
Кадык цёковт морыть, ризныть кукот–
Ансяк аволь кренчт ды аволь кавалт!

…А пекстневить вальматне ды кенкштне:
Иетне рунгованть кить-янт керить.
Тейтерьпингесь сонзэ тунь а мари –
Аваксчинтень сыречись сеери…
				1985

*** 
Сёксень менельсэнть апокш теште цитни.
Сон ськамонзо ды, улема, васоло:
Лембесэнзэ пингес киньгак эзь эжде,
Валдозояк вишка штатолнэкс палы.
Секс, секень вант, а весенень неяви.

Мон сядот теште ютксо – сех вишкинесь.
Лембем а пачкоди – васолан эйстэть,
Ды валдомгак а лиятнеде ламо –
Умок кекшевсь седе виев валдосо.
…Редявлимикак тон седе икеле!
				1985
*** 
Вастомась ульнесь ломань пингстэ:
«Зярдо? Куватьс?» – истяконь валт.
Мик сельмтне пельсть ванномо видьстэ:
Туить кортамот – кери салт.

Явомаськак лиссь ломань пингстэ:
Таго ёвтазельть чаво валт.
Ризксэсь лепштясь седейтнень пинкссэ,
Салавань варштавкстнэ – прок налт.

Туемстэ венстия теть кедем:
Койтне-кирдатне а коламс!
Тонь пси коморсо кельмезь кедем
Теке эй покольне солась.

Вечкемам! Тейтерьпингень мором!
Ней, зярдо уцяскам кежди,
Марян: а кедем пси коморсот –
Тардиця седеем эжни!
			1987

СЁКСЕНЬ МОРО
Вай, таго нармунтне тусть ливтямо,
Вай, таго кизэсь монень ильтяма.
Вай, таго чопода сёксь вастома,
Вай, таго кежей теле учома.

Сёксесь сы –
		канды монень ризнэма,
Телесь сы –
		канды тень сюмордома.
Кинь пельде
		ды косто лезкс мон вешан?
Кинь экшес апародо мон кекшан?

Зярдо ризкстнэ,
		теке ёндолт, эртить,
Ды стака сельведть сельмесэм пертить,
Мейстэ муян мон эстень идема?
Кие лезды зыянонть кирдеме?

…Састо-састо вайгелем таргаса
Ды лужаня морынем рангстаса.
Морось ризксэм тапардасы-сайсы
Ды седейстэм валдосонзо айгсы.
				1986

МЕЕЛЬЦЕ ВАСТОМА
Чийсь виренть чирева авине –
Оймесь потмозонзо эзь кельге.
Чавсть прясонть сиянь баягинеть
Ды мельтне сезневсть тапазь сэльгекс:
– Кирдевинь! Вай, нать, уш а неса!
– Превтеме! Арсека, ков чият?
– Козонь лотки? Косто вешнеса?!
– Таго кевкстян: мезе тон теят?
– Вай, монсь а содан, мезе теян!
Виздян ломанде, эсень прядо.
Но сонтемензэ а эрямо эрян –
Илядо сялдо монь, илядо!
…Капши вечкемась вирень янга,
Вети икелев, мерят, терди.
Ды кавтолдомань мельтнень айги:
– Арась, а пейди сон, а пейди!
…Цёковокс вешкемась гайгстакшнось,
Келей лавтовс прасть шожда кедтне.
Виресь, прок пацясо, вельтякшнось
Меельце вастомань сельведтнень.
				1984
*** 
«Киньгак а вечкат. Ойметь кельме…»
Неть валтнэнь каршо ракинь мон.
Покордазь эйдень прок, тонь сельметь
Нусманя сувс ваясть вакссом.

Киньгак а вечкан… Оймем кельмесь…
Ки седе покшт майсемат печтсь:
Кинь седейс вечкемась эзь вельме?
Эли кие пайстомо вечксь?..
				1986

*** 
Сравтсынь черем, сёксень лопань тюссот,
Сельмечирькем раужосо вадьсынь,
Якстерьгавтсынь турвам – чевгель пусмот.
Мельсапаром кенкш удалов кадсынь.

Сехте мазый покаем оршаса
Ды ютан икельгат – чинязава.
Мон варштавкссо седееть оймавтса.
Ванта, зяро мель тонеть мон яван!

Кельме валсо, ведьсэ прок, а валтан,
Кутмордатан, майсемат а кандан.
Оймень лембем течи тонеть алтан –
Кие соды, мезе ули ванды?!

Вейке чокшнэс, кадык вейке чокшнэс
Мон мелявксот панжомас пекстасынь
Ды, ойместэм чевте валонь кочксезь,
Тонь седееть ризкстнэде ванстаса!..

СЕДЕЕНЬ ЭЖДЕМА ОЗКС
Мон кезэрень авакс прям мария,
Мерят, алкукс – ёвксонь орожиян.
Ине вийть тердян эстень лездамо –
Кадык кармавтадызь монень само.

Виряватнень, ведяватнень тердьсынь,
Весе энялдомам сынест мерьсынь.
Нороваванть икелев сюконян,
Мастораванть пильгезэнзэ коман.

Чачи ковонь вестэ вирев туян,
А неявикс Теште-тикше муян,
Чинь лисемстэ сонзэ ведьс каяса
Ды вечкемам марто човоряса.

Кстыень тансть тозонь каи Вирявась,
Лисьмань ваньксэнть макссы тень Ведявась.
Норовавась шумбрачинть а стувтсы,
Масторавась валдо виенть путсы.

Ойме коштсом кельме веденть эждьса,
Пелевестэ кеченть тонеть венстьса
Ды эськам ёвтасынь озксонь валом,
Конат потсом чинек-венек палыть:

Мон улезан тонь седейсэ ськамом,
Тон учозат эрьва чистэ самом.
Кенярдозат монень, теке Чинтень,
Ды илязт явово минек китне…
				1986

*** 
Онстом сакшныть апак чачто эйдем:
Руця потсо, ашо панарнэсэ.
Якстере палясо сы тейтернем –
Налкси чись сонзэ кумбряв чертнесэ.

Мон кутморян эйсэст седейшкава,
Мештезэм нежедян, псистэ палан…
– Ормалгадат – ризнэзь корты авам, –
Ансяк те мелявксонть мон а яван.

Капшазь туян ды укстан ушосо:
Илизь нее, кода оймем майси.
…Мезень кисэ тусто вирь кужосо
Пизэвтеме кукось истя лайши?..
				1985

*** 

Кадык эрян чаво кудосом ськамом –
Иля сакшно, иля колсе эрямом.
Кадык а гайгить вайгельнеть эйкакшонь –
Тон ялатеке монень иля сакшно.
А покш мельспарось – улемс ансяк налкшкекс,
Шкань ютавтомакс те чокшнэстэнть валскес.
Секс, зярдо палсят, вечкемань тошкат валт,
Маряви, кайсят пицезь оймезэм салт.
Кадык улян, тонь койсэ, кельме седей, –
Кекшса васов конёвонть, козонь педясть
Валт: «Мон тонь вечктян»
					ды серьгедемань знак.
Мон каштмолемас лепиявтса оймем,
Илязо пижакадо:
			«Сак!»
				1986

*** 
Апакольть ёвта вечкемадо валт,
Алтнемат псить апакольть максо…
Аванть седейс мелявксось сялги сардт –
Веньберть матедевемс эзь максо.

Ризксэсь, прок чемень, ойменть керясь-сэвсь,
Талновтсть арсемат: кода улемс?
Ды валскень стязь капшась варштамо сельмс:
Палыть эли вадинзе пулесь?

…Апакольть ёвта вечкемадо валт,
Алтнемат псить апакольть максо.
– Энялдан теть: монень эйдине кандт…
Пурьгинекс зэрькстась пиленть вакссо.
				1985

*** 
Арась, ней мон а ливтнян сэнь менельга:
Сёлмтнэ лавшомгадсть, мельтнеяк полавтовсть.
А мезть учнемс, сон умок тусь ве пельга –
А нежедемс монень вечкевикс лавтовс.

Ансяк лиясто нусмакады чачом,
Зярдо вечкема шкась мелезэм леди:
Сэнь менельтеме сёлмов оймесь вачо
Ды модань танстеськак седей а пети.
				1986

*** 
Умок, умок якат монь мельга,
Умок снартнят мельзэм туемс.
Ансяк вийсэ седейс а кельгат –
Тов кись а шождыне муемс.

Мон стяко эйсэть валсо эшксинь:
А чумось – чумонь теикс лиссь.
Монгак истя пайстомо вечкинь,
Истя жо эзь муеве кись.
			1987

КЕПЕ СЕДЕЙ
(Моронь коморо)

*** 
				Тонеть, Р–й
Зяро чить ды веть
Ськамом эськелян.
Зяро сёксть, телеть
Тондеть сюмордан.
Косат эно тон,
Косат эно тон,
Косат эно тон,
Киде арсян мон?
Перькам пек ламо
Ломантне эвтить.
Ансяк вечкемам
Прянзо а невти.
Косат эно тон,
Киде арсян мон?
Пингень киулос
Вана пачкодинь.
Ризнэзь-мелявтозь
Кедем вачкодинь:
Косат эно тон,
Косат эно тон,
Косат эно тон,
Киде арсян мон?
		1989

*** 
«Иля! Иля!» – виздезь кортасть турватне.
«Палсек! Палсек!» – кецязь тошкась седеесь…
Карадо-каршонь нете арсематнень
Кода шожда велув молицякс теемс!
Вана турватне тошказевсть: «Ойминем!»
Седеесь кецямодонть, марявсь, солась…
Капшазь пултызе шкась Чокшнэнь тештиненть –
Велув молемась апак фатя колавсь.
«Палсек! Палсек!» – энялгадсть ней турватне.
«Иля туе!» – пижнесь, авардсь седеесь.
Кодат вейкеть ней арсематне, валтнэ!
Кода стакат велув молицякс теемс!
				1988
*** 
Улевлитя, дугай, тон розь олгокс,
Педлей тикшекс рунгозот педявлинь.
Касовлитя сэрей пиже калекс,
Комолявкакс перькат тапардавлинь.

Улевлитя, дугай, кевень пандокс,
Тусто нупонькс мештеват лисевлинь.
Чачовлить, вечкемам, вирьбулынекс,
Жойни леекс пачкат мон чудевлинь.

Улевлитя, дугай, лёмзёр курокс,
Мон цёковокс лопат потс совавлинь.
Улевлитя вень менельсэ ковокс,
Мон тештинекс вакссот кирвазевлинь.

Пазось мерсь чачомс тенек ломанекс:
Тонеть – цёракс, монень – эрзянь авакс.
Вейке кельсэ мартот кортатано
Ды… вейке-вейкень а чарькодтяно.
				1991
*** 
Зяроксть терявтнинь уцясканть кундамо,
Зяроксть терявтнинь эрямом ладямо!
Мазый цецясо тундось эйсэнь маниль.
Мекс сёксесь сэпей чевгельсэ кавани?..

Зярдо тонеть, вечкемнем, читне стакальть
Ды ризксэв ветне певтеме кувакальть,
Венстия, теке ваицянень, кедем,
Седеем пильгалот путыя сэдекс, –

Ды тон ютыть. Одов вельмесь варштавксот:
Чадысь чудевсь, потасть стака мелявксот.
Лондадсь се сэдесь: пек увтицяль сталмось!
Сон ламо сэредькст лей потмаксос калмась.

Зяроксть терявтнинь уцясканть кундамо,
Зяроксть терявтнинь эрямом ладямо!
Мазый цецясо тундось эйсэнь маниль.
Мекс сёксесь сэпей чевгельсэ кавани?..
				1989

*** 
Кувать анокстынь: пшкадян вана истя,
Кевкстьса: ёвтык, ков теик улконь сёрмам?
Монень марявсь: кундаса сонзэ пистес,
Сон – ловне лангсо нумолкайне сёрмав!

Арсинь меремс: «Велявтык сёрмам мекев!
Мезекс сон теть? Тонь кить таго валаня…»
Арсинь марямс: «Монь ормаменьксэм теке…
Ловнан сонзэ, зярдо оймем каланя…»

Кодамо ризкс! Зяро стяконь кемемат!
«Пултыя» валось пштикссэ эйсэм калгась.
Нейгак ченти се сэредьксэв ледстнемась:
Сулика лангс кепе седеем чалгавсь…
				1989
ПАЦИНЕ
(Одирьвань урнематнень коряс)

Вечкень ялгинем, мазый дугинем,
Седеймелявксом, салавань ризксэм!
Мартом явомстот казян пацине,
Эсень ледстнемга чамань нардамне.
Мон ве пенентень викшнян чиньсёрма,
Омбо пенентень тештан ковсёрма,
Пацянть куншкава лемем сёрмадса –
Пелевень тешттнень курос пурнасынь.
Полань саемстэ, вастань чиямсто
Те нардамосонть кургот нардасак.
Ризксэв пингене, нусманя шкасто
Те пацинесэнть сельметь нардасыть.
Кургонь нардамсто монь паласамак,
Сельмень нардамсто кутмордасамак.
Мартом явомстот масторось зэрьксты,
Мельзэть ледемстэм менелесь гайгсты.
				1991

*** 
Кодамо ризксэв течи чись!..
Седеем тейни авардть-авардть.
Оймем потмаксос лакавсь-пись,
Чулксети, теке сыре пакарть.

Кодамо ризксэв течи чись!..
Мон шержей черем снартнян кекшемс.
Латков-губорев ськамонь кись.
Паряк, лоткан се сиртенть экшес?

Кодамо ризксэв течи чись!..
Пурныя весе вием, нардем:
Янозом лия ава лиссь.
Кие неи: седеем тарди?

Яла пейдян – а невтян пря
Ды норов лишмекс дубу стякшнан.
Корс а кирдемань мельтнень трян,
Кадык кортыть: «Кежеят», «Пря шнат!»

Кодамо ризксэв течи чись!..
Валскестэ чокшнэс эйсэть сюдан.
Ковось одирьвакс виздезь лиссь.
…Зяроце ве учан, а удан…
				1991
*** 
Монь вечкемась тонеть – прябезарькс,
Прок ломанень канст лавтовот лангсо.
Тонь седейсэ монень – ансяк тарькс,
Секс монгак эль кельман, дугай, вакссот.

Толось пенгевтеме сеск мади,
Апак вално курок коськи цецясь.
Авечкицянь седейс пек лади
Згилямонь кевкстемась: мейс сон педясь?

Оймак, дугай, учок аламнес,
Монь вечкеманть вейсэ куродсынек
Ды седейстэм верев санонь пес
А эрявикс эйдекс каявтсынек!

Монь вечкемась тонеть – прябезарькс,
Прок ломанень канст лавтовот лангсо.
Тонь седейсэ монень – ансяк тарькс,
Секс монгак эль кельман, дугай, вакссот…
				1990
*** 
Кевс вачкодинь мон кедем,
Вармас путыя вием –
Чинек-венек текеде
Палы седеем, пии.

Чумовтомо мон чуман,
Паро теян – апаран,
Покш сэредьксэм ды умонь,
Ков ней мартонзо аран?..

Те тонь туртов, дугинем,
Мон палынь, теке штатол.
Те тонь туртов, ойминем,
Потмо вием мон штавтынь.

Тон симить лисьмапрястом.
Толом вакссо тон эжнить
Ды туить эрязасто:
Мондень парт яла вешнить.

Яволявтымик чумокс,
Эрьке нулксо валнымик.
Сравтнек мельспарот сувокс:
Окойники, калмимик!

Кевс вачкодинь мон кедем!
Вармас путыя вием!
Чинек-венек текеде
Палы седеем, пии…
			1991

*** 
Чинзэ валгозь лисян веле ушов,
Паксянь коштто тантейстэ лекстян
Ды од ковонть марто кавалалдо
Керьгалеев стамбарнэ ютан.

Сон монь вети састо, апак капша,
Тештень пусмот ким ланга ёрты.
Кодат морот морси монень ковось!..
Кода вечкемадо сон корты!..

Вармась сравты Норовонь черензэ,
Секе кедьсэнть монь чевтьстэ судри.
Вай, кодамо сон кольняй, манчиця,
Мондень башка зняронь кутмори!

Мон а кемса вейкеяк валонзо!
Кадык лиянь ёжовось манчи!..
Ансяк мекс кирдевтеме седеесь
Варманть пельде яла валт учи?!
			1991

*** 
«Зярдояк илямак палсе сельмс:
Сельмс паламось, кортыть, явомас.
Явомсто а ойсить онавас –
Зярдояк илямак палсе сельмс!

Пацине иля казть зярдояк:
Пацинень каземась – явомас.
Сон эрявкшны сельведень нардамс –
Пацине иля казть зярдояк!

Илямак полавто лия лангс:
Те правтсамам, дугай, куломас.
Мон ды тон – уцяскав вастомась –
Илямак полавто лия лангс!»

…Энялдомам седейсэм, прок кевть:
Кеверькшнить, эшксевить тей ды тов.
Сынь умок нолдамальть тень оляв,
Ансяк ки ёвтасы монень: ков?
				1992

*** 
Маряса, кода туят тон седейстэм,
Ды мельгат кенкшесь стамбаро пекстави.
Маряса, кода солы сэпесь эйсэм
Ды стака сэредьксэсь ойместэм яви.

Маряса, кода таго оляв менян:
Тондеть арсематне а шешкить прясом,
Тонь лементь турва песэм а чевелян
Ды Пазонть а налкставтнян вешемасом.

Косат, ки мартат – ней теде а ризнан:
Седеем сизесь мельгам эйсэть тердемс.
…Эрямонь леесь яла лаки, бизны,
Тея мендявкссонть чиресь таго перьгедсь.
				1992
	
ВАЛСКЕНЬ ТЕШТЕ
(Моро)
Течи стямсто Валскень тештесь
Вальмас варштась ды солась.
Монь оймем кеняркссо пештевсь:
Мерят, вечкемам совась.
Валскень тештесь, Валскень тештесь
Чинзэ кирвазтьсы, туи.
Лей чиресэ цёковт вешкить –
Морось менельга уи.

Чись, прок тюжа каткалевкске,
Налксезь лиссь, шканзо содась.
Сэняжаванть сырнень чевкссэ
Сёрмадсь: мон одан, одан!

Валскень тештесь, Валскень тештесь
Чинзэ кирвазтьсы, туи.
Лей чиресэ цёковт вешкить –
Морось менельга уи.

*** 
Марявсь монень:
		Кадымим, тусь вечкемась…
Оймесь кулось,
		Мезекс эряви рунгось?
Ды вана ёртыть тон
		Монь вальмас кевне:
Марявсь, сёксь шане
		Одов велявтсь тундось.
Уцяскав шкасто
		Мон а сан мелезэть:
Паронть шождыне кандомс –
		Монсь содаса.
Ледстямак,
		Зярдо канстот стакалгады –
Мон апак корта
		Лавтовом аравтса.

КЕЗЭРЕНЬ ЯПОНИЯНЬ ПОЭЗИЯСТО

*** 
Киньгак а ютасы,
Мик сетнень,
		Кинь истяк чистэ
Оймест а талакали,
Эрьва седейс
		А ёвтавикс ризнэма
Канды сёксень
		Васенце вармась.

*** 
Кие ёвтасы, мекс?
А содави тувталось,
Мекс сёксень шкане апак фатя
Эрьванть лепштясы
Седейризкс.

*** 
Ёвтынк тень, мезекс
Эсь прям мон истя костия
Седеень мелявкссо?
Паряк, монь сюмордомадо
Чистэ чис чополгады сёксесь?
				(Сайгё. «Сёксь» цикласто)
*** 
Эрси лиясто,
Стувтозеван мон домка арсемасо –
Ды сундерьгадомс
Эсь прям марто ветян кортамо,
Кевкстнян мезть-бути, монсь валом пандан…
				(Одзава Роан. «Сёксень цирькунт» пусмосто)

АНСЯК ВЕСТЬ ЭРСИ ИНЕ ВАСТОМА…
(Рузонь романсонть коряс)

Чить ды веть тарди вечкинь седеесь,
Чить ды веть ведьбрамокс чары прясь.
Те тонь валтнэ ёвксокс монень теевсть,
Чинек-венек сынь пилесэм гайгсть:

Ансяк весть эрси ине вастома,
Ансяк весть сезеви пингень кись;
Ансяк весть тундонть ловсак куломакс:
Зярдо эйсэть, дугай, а вечкить!

Якстересэ валовсь чивалгомась,
Коськсть цецятне, чувттнэ нуваргадсть.
Косо ней вечкемам, козонь ёмась?
Косо се, киде седеем тардсь?..
				1991

ТЕЛЕСЬ ШАНЧНИ АРДЫ
КАРГОНЬ КИВАНТЬ…

ТЕЛЬНЯ
Телесь шанчни арды Каргонь Киванть,
Сиянь салмукст сувтни вень менельстэ,
Яла верев кепедевти сивенть
Ды ловонть чикордовты гайтевстэ.
Вармась вакссом ормав ломанькс лекси,
Носки, прок стардызе судокстомо.
Кудоюткотнева мештес эшкси:
Паряк, истя лисни монь вастомо?..
Содан: капшазь чият каршом ванды
Ды терявтат, пелезь, кутмордамом.
Вастомась таго кеняркс а канды:
Аволь рунгом – оймемгак пурдави.
				1987

*** 
Сутямсть кузтнэ, виресь сэтьме – оймси.
Вармась, теке катка, лисни-совси.
Ловонь тешттнень салмукстнэс нерьгставтни,
Мерят, панарт чувттнэнь ланга ставтни.

Молян, эсень марто састо кортнезь,
Стака мельтнень кадан, вирь потс ёртнян.
Кадык сёксень лопакс сынь певерить
Ды оймем ризнэмасо а керить.
				1985

*** 
Мезекс монь кузтембева тон тапат
Ды стяконь валтнэнь масторга певердят?
Мезекс ютазенть монень одс ледстнят
Ды эйкакшпингев таго эйсэм тердят?
Васов-васов айгевсь се мазый шкась!
А чият тов ды мейсэяк а ардат.
Ваннан: тонь цёрат эсеть сэрьсэ кассь…
Мон, паряк, секс эсь бажамотнень кардан.
Минь эрьва кизна капшатано тей:
Ледстнемань тансть вастомась тенек кады.
…Чуди минек юткова пингень лей,
Кона иестэ иес келейгады.
				1989

*** 
Таго явинек мартот вирь чиресэ:
Нурька кортамо ды ризксэв паламо.
Кавто пелев ветясть эйсэнек китне:
Монень туема, тонеть – кудов само.

Конясынь сельмем ды теке киносо
Таго неса минек явома тарканть,
Кода ваннат мельгам розь паксянть песэ
Ды кода капшазь кирвазтят цигарканть…
				1986
*** 
Марявсь, а васолояк шкась,
Зярдо авам монь чертнень кодась.
Зяроксть велявтсь Чинть перька Модась? –
Ней мон авань тусто чертнестэ
Сияс навазь пулынеть кодан.
				1985
*** 
Менель а неят,
Пертьпельга тунь а варштат,
Капшат яла, капшат.
Тон чаросо урнэкс певтеме велят-велят…
Шешкат ве таркасо, эстеть маряви – эрят.
				1985
*** 
Апаронть эйзэм ёртык рудаз поколькс.
Эсь прянть витеме бажазь, монь чумондыть.
Виздемань апак сода манчить –
Кие эйстэнек седе манявсь?

Истя лиясто, симеманть явавтозь,
Берянь ломанесь лиясьмапрянтень сельги.
Сон чаво прясо тунь а арси:
Эсь ойменть пацьки – аволь веденть.
				1985
*** 
Зярдо лети ютамс монень тия,
Сэпей мизолкс чачи турвам пес:
Мон седеем талнозь теть венстия –
Тон жо сонзэ капшазь нерьгстык зепс.
				1985
ДАВОЛГОВСТО
Ваннан вальмава кувака телень вес:
Якшамось сивсь. Менельсэнть вейке теште.
Ковось сыре вирявань цилимбейкс
Каршом ожолды, прок сялговоль мештес.

Чаво кудосом кельме сэтьмесь гайни.
Кирвазтемс тол? Паряк, ризнэмам паньсы…
Лавтовом ланга лембе паця каинь –
Телесь эль юты. Кизэсь мелем вансы…
				1985
ТУНДОНЬ САМО
Пурдтневсть, тапавсть паксянь китне-янтнэ:
Сыредсь телесь, ды моргиясть сантнэ.
Чокшнэть-валскеть прянть яла а максы.
Чинь куншкат чарькоди: тундось вакссом!

Кода стака явомс од порадот,
Зярдо увнось даволонь морамось!
Лавшомгадсь ды энгамсь ине виесь,
Пингесь, мерят, ютась, теке чиезь.

Меельце арсемат телесь арси,
Меельце ледстнемат мельстэ таргси.
Чинзэ чоп авардить эйзюронзо –
Тундось вельдест рашты гай моронзо.
				1988
*** 
Се тундось ульнесь вельть тарьксэв, якшамо.
Вармась увнось уськтнесэ, мерят, лайшесь.
Пиземе байгтнень бажась керьксс керьксамо
Ды, кеждязь, вальматнес коморсо кайсесь.

Тардиця ойметь сестэ кавто вастовсть
Ды, лембень вешнезь, вейке-вейкес неждясть.
Арасель вий, толбандясь эзь кирвазтевть –
Сынь ойме коштсост вейке-вейкень эждясть.
				1986
*** 
Умок содан: тон лия авань мирде.
Тонь мештьсэ монень – ансяк ялгань седей.
Монгак а бажан тонь эсь вакссо кирдемс,
Секс ансяк ялгакс сювордыя кедеть.

Тон, кода ялга, сакшныть монь варштамо,
Мон, кода ялга, вастытинь-ильтитинь.
Мезекс монень сэпесь таго корштамо?
Мон эйстэнзэ мик седейга нильгединь.

Веле ушосо, калмазыренть вакссо,
Косо эрзянь покштятне састо удыть,
Явомсто апак тално кедь теть максынь
Ды чиезь ношкстынь, теке эйсэм кундыльть.

Минь мартот ялгат, ансяк паро ялгат.
Аволь вечкицят – кудонь-чинь теицят!
…Гремацька лейс монь сельмекертнень алга
Капшазь оргодсть кавто салов чиицят.

Умок содан: тон лия авань мирде,
Мон секс а бажан тонь эсь вакссо кирдемс…
					1993
ЧОКШНЭНЬ АРСЕМАТ
*** 
Чизэ валгсь.
Сэнь шаршавт
Понгавтсь чокшнэсь
Ды кузтембес озась
Мазыйка
		Венть учомо.
Се капшась.
Малав сась.
Ютызе паксянть,
Виренть.
		Эскельдясь
Пандонть трокс
Ды, вант, тозонь
Пупордясь:
Аволдасть кедтне
Сёлмокс,
Мартонзо кансткесь
Юксевсь –
Весе менеленть келес
Тешттне певерсть,
Прок ямкскеть.

*** 
Лиясто стихтне ашо локсейкс ливтнить
Мон  велькссэ коштсонть – оймезэм совавольть.
Пертьпельксэнь зэртте, гайтев кортамодо
Тандадыть сынь, капшазь туить, томбавить.

Ды ансяк веть, зярдо энгами шалтось,
Эли паксява ськамом эскелямсто
Келейстэ панжан мон оймезэм кенкштнень
Ды лисян срадозь нармунем пурнамо.

«Садо монень, ёвксонь мазый нармунем!
Мон тынк учан. Велявтодо, инеськеть!
Каванямс тынк ёрынь пиже тикшинеть,
Симемс тыненк анокстынь лисьмапринеть!»

Кодамо покш кеняркс ды вий зярошка
Валови мештьс, зярдо, тердемам марязь,
Пуромить вейс ды, мельцек-мельцек аразь,
Ливтить лиянь седейс ашо нармунем!
				1984
*** 
Течи оймезэм теинь «кудонь шлямот».
Сорновтнян ледстнематнень ташто нулакс:
Веенстнэнь бажан вырновтомс шукшпряв,
Лиятнень велькссэ нусмакалян кувать.

Коцькерян эйсэст потмакссто ды тарган,
Ванкшнан пштистэ, велявтнян эрьва ёндо.
Сынь лепамозь тонолкс таго сыремсть
Ды пицить ойменть визьксэнь кирви толсо.

Вай, зяро сод, шанжавонь коцтт поволесть!
Кода зняронть оймезэм мон нолдыя?!
Кода кой-мезде мель арась ледстнемс!
Кода кой-мезенть сеске стувтовлия!..

Арась, а ёртсак, мезентькак а стувтсак:
Эрьва ледстнемась – эрямонь вишка пелькс.
Вейкесь – прок кши, лиясь – ки лангонь кев,
Вейкесь лаци, лиясь – локшосо кери…
					1987
СТЕПАН ЭРЬЗЯ МАРТО КОРТНЕМА
Виде, прок нал, венстевсь калмонтень янось.
Нусманя сэтьмес ваясь калмазыресь.
Крёсттнэ ды тешттне лангозонок ванныть.
Пургондасть чувттнэ: тундось оймест сыремтсь.
Те янонть песэ стясь каршонок Эрьзя:
Кирьгазо штапо, сизезь кедтне новольсть.
Маряви, ансяк мезе-бути керсесь,
Пеелесь прась: стака арсемат поводсть.
Маряви, ванны сон мелявксов сельмсэ
Ды бажи кевкстемс: «Эрзят, косотадо?
Мекс тынь нейгак, теке чавидизь кельмсэ,
Моданть ёжова леменк ацатадо?
Мекс каштан коронк синтринк, масторс увтинк?
Мекс «эрзя» лемденть виздезь потатадо?
Эрямонь виенк варма мельга сувтнинк,
Эсь кедьсэ тиринь келенк калматадо?..»
Валтнэ певерить, корсянят, теке сал,
Сынь ризксэнь ставкссо монь оймем пельнить-стыть.
Мезе ней меремс? Манчемс, коданя свал:
«Эрзятне, покштяй, эрзякс эйдест кастыть!?»
– Ине покштяй! Видеть сэпей корямот!
Лавшомсть эрзятне, эсь обуцяст миизь.
Сынь ламо сядот иес эзть керяво –
Изнявсть, эль ёмить пелесядо иес.
Сэреди оймем, поти седейризксэсь:
Эрзят, эрзят! Нать, эрямонок прядовсь?
Сурсо ловновить (тевесь велявтсь визьксэс),
Зяро эрзят масторонть лангс ней кадовсть!
Ледстнян, арсян, бажан сы шканть нееме:
Ёмить эрзятне, ваить, човорявить.
Мастораванть кизэ умонь, певтеме –
Моли, лайши, ансяк кинень маряви?!
Зярдо течинть кезэрень шкакс лемдясызь,
Ды бути алкукс сы эрзятнень пест, –
Кадык «эйдеть» иетнень пачк пачтясызь
Сы шкань эрийнень эрзятнень лемест!
					1988
*** 
Эрямось, мерить, лей, домка ды виев.
Сонзэ вейке чирентень, келя, чачить –
Уезь туить леенть трокс тона пелев.
Веденть ютазь, каршо чирентень кулыть.
Чудевкссэнзэ – велявкст, сэрей ведьбрамот.
Сон пингень перть салы – уски мельганзо.
Эзь сато виеть, вант: туить потмаксов –
Чись тосо арась, ведеськак рудазов.
Од шкасто тунь эзинь пеле те лейденть:
Арсемам ваньксэльть, теке маней менель,
Оймем валдоль, прок тундонь валскень стямо.
Мезде пелемс? Мон изняса шождасто!
Ды ансяк ней марян: уемась стака.
Леесь уски алов ды эшкси кевтнес,
Тапарды ойменть ёжов ведьвелявкссо
Ды вади сонзэ пиже чекарь илсэ.
Эрямонь канстось яла стакалгады,
Колить ёжом ды икелень арсемам.
Ды мельтнеяк мекс-бути прок чополгадсть:
Ванстан эсь прянть, вешнян идемань тувталт.
Лиясто натой кедьсэяк аволдан:
Мезекс пиксян? Мезекс вийтнень ёмавтнян?
Мезекс истя бажан верев уеме?
Тона чиресэ вейке песь – кулома.
Лавшомтса рунгонть, ашо кедем сравтсынь –
Кадык нурси ды канды эйсэнь ведесь…
Мейле сыргозян: мезе истя теян?
Ледить мельзэм од шкань мазый арсемам
Ды визделгадан монсь эсень икеле:
Верев! Ансяк верев эряви уемс!
Иля сутямо, ойме, иля сизе!
Тон валдот ды ваньксчить иляк ёмавто,
Сельмень сявадомас ды кежс иляк ваявто!

ЛЕДСТНЕМА
Эрзянь ава чачтымим мастор лангс,
Эрзянь тетя стявтымим пильге лангс.
«Авай» ульнесь кельбрясо васень валом,
Лелят-ялакст, патят-сазорт кассть вакссом.

Вете телеть монень сестэ топодсть.
(Войнадо мейле кеменцесь молиль).
Шабратнень пельде чиезь сась авам:
«Ракшат сёрмалить! Ревенть бойка кардс!»

Сыре ревенть, кона левксыясь веть,
Панизь кардазс. Козонь левкстнэ кекшемс?
Лелям – цёрыне. Кивчк – эцесь каськас,
Кедьсэнзэ – варьгинешка ве левксэсь.

Монь седе курок кузтимизь каштлангс,
Элезэм нерьгстызь омбоце левкскенть:
«Кирдик вадрясто, илязо пара!
Бути сёрмадсызь – а варьгат, а кемть!»

Нулатнень потс лекшкадсть кавто ойметь,
Кавонест левкст: ломанень ды ревень.
Кавонест эзть чарькоде мезеяк,
Ды сорнозь токность вишка седейнест.

Школасо, пек ламо иень ютазь,
Монень ёвтнесть: «Советт… Народонь власть…»
Кувать эзь саеве эйкакшонь превс:
Мекс эно кекшнесть те «властенть» эйстэ?!

Авань кевкстния. Сон мелявтозь мерсь:
«Юргозь-вешкезь туевельть сеть шкатне!
Налогт, эйднем, лепштясть, киське ваткасть,
Оень – ойсэ, понань – понасо; минь
Чинзэ чоп важодинек паксясо,
Пандомга тенек палкинеть вачкасть…»

Болонов кедтне стакасто новольсть,
Укстась авам, ютазесь, мерть, ледстявсь:
Котоце пеке сестэ сон кандтнесь,
Раштамонть трокс эзть теев «трудоднейтне».
Судизь авань. Ды вете читнень кис
Сы иенть перть важодсь шкинем «принуд»…

ТЕЛЕСТУДИЯСО
Прась седеезэм се вастомась
Ды телестудиясо атясь,
Кона кевкстницянть каршо комась:
Бажась кортамонть смустес фатямс.

Сонензэ кавксоньгемень ниле…
– Энялдтанк ёвтнемс роботадонк…
– Мезе кортат? Лавшот монь пилем…
Эзь кирдев тенек пейдеманок.

Монгак, превтеме, сестэ пейдинь,
Кезэрень превей валтнэнь стувтозь.
Эзь чарькодть атясь, вансь, прок эйде:
Потлясь пилетнень пингень увтось.
				1984
СКАЛВАНЫЦЯНЬ МОРО
Валскень стямсто, чинь лисемстэ
Панян скалтнэнь мон велестэ.
Чись менельсэнть эйдекс налкси,
Моданть эйсэ чевтьстэ палси.
Тикшенть лангсо росась цитни,
Нармунь толгинензэ витни.
Вирьсэ кукине кукорды,
Кальсэ цёковне цёкорды.
Мезде кукинесь кукорды?
Мезде цёковнесь цёкорды?
Цёков моры вечкемадо,
Куконь морось – явомадо.
Вай!
			1992
КИЗЭНЬ ЧИКУНШКА
Ашо ревекс сэнь паксява
Апак капша пельтне якить.
Сынст ванстыцясь – гай чипаесь
Пейдезь ютковаст эськели.

Эрьва козонь сон кенери,
Мезеяк сельмстэ а менсти.
Лавтовстонзо пельтнень экшстэ
Сырнень локшонзо новолить.
			1984

*** 
Идем масторс лететсь монень чачомс,
Сюдозь масторс лететсь монень касомс.
Олявтомо раськем тесэ эри –
Урексчинтень шнамонь валт сеери.

Минь стувтынек эсенек пазонок –
Нижеть-пежеть сяворсть лангозонок.
Минь тапинек кезэрень коенек –
Нартемкст,
		палакст куродызь ойменек.

Эсь кудосо ней эрзят –
				а азорт,
Превень коряс ней эрзятне кажовт,
Леменек полавтызь сёвномкасо:
Сядот пингеть покорить «мордвасо».

Олявтомо,
		модавтомо раське,
Шумбрачисэть,
		вийсэть лият васькить!
«Ине лелянь» сулеекс теидизь –
Свал мельга молицякс велявтыдизь.

Зярдо штаты тонь стака удомат?
Зярдо азорокс ютат кудоват?
Зярдо вельми эрзянь каштан корось,
Ды Масторонть эждьсы эрзянь морось?..
				1990
ЭРЗЯНЬ МАСТОР
Мон Эрзянь Мастор,
Пайстомо мода…
Арась азором,
Ят ломанть эйсэм шешкить,
Потить вием
Ды рунгом лангсо нарьгить,
Разедить черем,
Сельгенить
		сельмс-чамас.

Монь учан Азор.
Пек учан Пургазонь.
Сон сы ды мери:
«Те Масторось – монь!
Пингеде пингес монь
Ды киненьгак а максса!
Мон вечкса сонзэ,
Монсь сокаса-видьса!»

Кецямонь шка!
Седеем гувны-токны:
Мон Пургазонь кедь алдо
Ковгак лияв а туян.
Мон содан:
		Сон ванстсамам,

Сокасамам,
		видьсамам.
Мон содан:
		сонзэ туртов
Сюронть чачтса-кастса!
Мон Эрзянь Мастор.
Мон учан эрзянь Азор…
			1992
*** 
Кеман мон Пазнэнь. Ансяк аволь сенень,
Кона конёвсто сурсонзо тандавтни.
Кеман мон Пазнэнь. Ансяк аволь сенень,
Конанень озномс сэрей кудот стявтнить.

А сенень, киде баягасо чавить,
Кинь «веренть» озныцятне умок корштнить.
Ознома валтнэ мелем монь а явить.
А вечкан, зярдо раужосо оршнить.

Монь Пазом эрзянь. Сюк сеть покштятненень,
Конат Чипазонть кис тюремат стявтнесть,
Ютавтнесть озкст – пурнавкшность репештятнес,
Ды теньсэ, содазь, рузонь кежтнень савтнесть.

Монь туртов Пазось – аволь тандавтниця.
Сон превей ялга ды свал мартом яки,
Сон аволь Азор, а кежень пандыця;
Мон аволь уре, мон сонензэ – тяка.

Сон пачк монь потсо, кецян эли ризнан.
Сон три монь оймем, касты седей вием.
Неи, кода эсь асатыкстнэнь изнян,
Салавань толсо кода палан-пиян.

Монь Пазонь кудом – тон, Эрзянь Мастором!
Ознан паксясо, вирьсэ, чейбулосо.
Монь озксом – седейбенчстэ прыця морот,
Конатнень кочкан эрьва киулосо!

…Кеман мон Пазнэнь. Ансяк аволь сенень,
Кона конёвсто сурсонзо тандавтни…
					1989
*** 
Монень теемаль седе превейнестэ,
Монень снартомаль седе ёжовнестэ,
Монень эряволь эсь седеень ванстозь,
Паряк, седе шожда улевель канстось?

Арась, а монь пингень истямо лувось!
Мезекс валдонть ланга понгавтнемс сувось?
Апак кавтолдо толонтень чопавтинь
Ды сятконь пултт мельгам паксяванть стявтнинь.

Куш вейке сятко тонь оймес токазо!
Куш вейке сятко седеезэть празо!
Арсемань вармась зыйк! – мери велькссэнзэ –
Сыремтьсы сяткось ойметь се пелькскензэ,
Конась эзь рузыя, эзь куловтово семс, –
Сон эрзянь нардес лепштямонть пачка кемсь!
					1989
РАСЬКЕНЬ СЫРГОЗТЕМА МОРО
Стядо, эрзят, стядо, ялгат,
Масторавась эйсэнек терди,
Стядо, эрзят, стядо, ялгат,
ЭРЗЯНЬ МАСТОРОСЬ умок тарди.
Лелят-сазорт, патят ялакст,
Лавтовдо лавтовс минь стятано.
Эсь моронть кис, эсь ойменть кис
Вейке-вейкенень кедь венстяно!

Минек покштятне умонь шкасто
Пачтизь миненек сырнень келенть.
Сон вирень лисьмакс жойни састо,
Эжди, кецявты эрзянь меленть.

Кежей пурьгинеть зяроксть вачкодсть!
Зяроксть стякшность куломань коволт!
Сынь эрзянь оймес, седейс пачкодсть
Ды кадность тозонь чентий тонолт.

Эрзят! Пандя аштемс пульзядо!
Урень уцясканть минь ёртсынек.
Сы шкань эрийнень ансяк стядо
Эрзянь оймень толонть макссынек.

Сядо, эрзят, стядо, ялгат!
Масторавась эйсэнек терди.
Стядо, эрзят, стядо ялгат,
ЭРЗЯНЬ МАСТОРОСЬ умок тарди.
Лелят-сазорт, патят-ялакст,
Лавтовдо-лавтовс
Минь стятано.
Эйденек кис, сы шканок кис
Вейке-вейкенень кедь венстяно!

НАДЬКИНДЭ ЛАЙШЕМА
Митрей, пиже дугинем,
Митрей, мазы дугинем!
Ох, раужо Куломась
Масторонть ланга якась.
Панжозь орта сон вешнесь,
Панжозь кенкшке сон мучкась.
Тонь ортынес, дугинем,
Апак учо сон вачкодсь,
Тонь кенкшезэть, ялгинем,
Ёндолт-пурьгинеть зэрькадсть.
Васов-васов туекшнить,
Иневедень томбалев,
Тостояк сон муинзеть,
Тостояк сон рединзеть.
Вить кедьсэнзэ Куломанть
Куломань торозо,
Керш кедьсэнзэ Куломанть
Куломань кечезэ.
Васня керинзе сон пильге санот –
Пильге вийде маштынзеть,
Мейле керинзе сон кедь санот –
Кедь вийнеде маштынзеть,
Чополгавтынзе преветь –
Валдо ойметь саизе.
Ох, Митрейкай, дугинем!
Ужо варштан мон сэрьгат –
Эзембрязот сюконян,
Ужо варштан кувалмат –
Пильге пезэть сюконян.
Менель тешттне – тонь сельметь –
Конявсть, ней а панжовить,
Парсей суреть – тонь череть –
Суркскекс ней а менчевить.
Виде пиче тонь сэреть
Чувтонь суманьсэ оршазь,
Шожда пильгеть, дугинем,
Чувтонь кемнесэ карсезь.
Ох, дугинем-ялгинем,
Валдо превень максыйнем!
Аволь моро теть рангстынь –
Лажи вайгель мон таргинь.
Иля тандадт вайгельдем,
Иля серьстяв лашткедем.
Рунгот перька мон ютан,
Ойметь марто мон кортнян.
Вай, эрямстот-аштемстэть
Ламо стака тон кандыть,
Пингень кива молемстэть,
Ялгай, пек тон сизекшныть.
Ужо, дугай, ледстяса
«Масторавань» тееманть,
Ужо, дугай, пачтяса
«Масторавань» чачоманть.
Пурнавкшнынек эрзятне
Раськень тевде кортамо,
Вастовкшнынек эрзятне
Вейсэнь превсэ арсеме.
Се промкссонть-вастомасонть
Минь кочкидизь тонь Прявтокс,
Вейсэнь превсэ, ве мельсэ
Аравтыдизь Ветицякс.
Ужо кевкстьса, дугинем,
Эсень прям, эсь седеем,
Ох, киведьса, ялгинем,
Ризксэс чопавтезь оймем:
Мекс тонь лавтовс, дугинем,
Прась-сяворсь те покш канстось?
Мекс тонь кирьгас, ялгинем,
Поводевсь лишмень ашкось?
Веенст ульнесть пек ёжовт,
Бажасть ве ёндо ванномс,
Эсь прянь ванстомась ульнесь
Сынест васенце тевекс.
Лият ульнесть пек лавшот,
Сынь ветицякс эзть маштовт.
Колмонст ульнесть пелицят,
Ниленст – «сэредсть», «а шумбральть».
Тон ульнить сехте превей,
Тон ульнить сехте виев,
Тон ульнить апелиця,
Тон ульнить сехте шумбрась!
Вай, ков тейса мон ризксэм,
Козонь кекшса мелявксом?
Ёртовлия покш паксяс, –
Пелян, модась кольстяви,
Норовавась ордады,
Лотки сюронь чачтомо.
Валявлия вирь куншкас,
Вирявась кежиявты –
Пелян, виренек коськить,
Масторавась штапськады.
Валдо ведьс каявлия,
Кадык ваи отьмантень, –
Пелян, ведесь кольстяви,
Ведявась покордави.
Вай, чудезь, сельведть, чудеде
Сиянь повнекс чамавам,
Чудеде, сельведть, чудеде
Ашо кснавнекс мештевам.
Ох, чудеде, сельведть, чудеде
Валдо лейнекс рунговам,
Промодо, сельведть, промодо
Сиянь эрькекс элезэм.
Се эрькентень, дугинем,
Мон мелявксом ваявтса,
Сельведь потс сэпей ризксэнть,
Мон, дугай, лепиявтса.
Превспутыцям, ялгинем!
Сырнень покольть – тонь преветь,
Тиринь авань – седееть,
Пазонь ойме – тонь ойметь!
Эрзянь Прявтокс улемстэть,
Валдонь кандыкс молемстэть
Ламо нарьгамот печтить,
Ламо апарот кирдить.
Душман ломанть, ят ломанть
Паро леметь сельгенесть,
Идемевсень вардотне
Эрьва мейсэ тандавтнесть.
Сынь сезнизь пси седееть,
Верьс разедизь тонь максот,
Вень удомат сынь саизь,
Чинь оймамот сынь нельгизь.
Тюштянь кива туемстэть,
Пазонь Масторс ливтемстэть
Максан теть кармавтома,
Ёвтан теть энялдома:
Тоначив пачкодемстэ,
Пазонть икелев стямсто
Ёвтнить раськень ризксэнек,
Панжить покш мелявксонок.
Кадык Пазонок варшты,
Кадык Пазонок лезды
Эрзякс прянок марямо,
Эрзянь койсэ эрямо.
Инешкипазонть вакссо
Тон улят вить кедь ёно,
Инешкипаз икеле
А визькс ули теть аштемс.
Тоначив пачкодемстэ
Покштянь покшт тонь васттадызь,
Эсест юткс сынь сайтядызь –
Ине седееть кисэ,
Эрзянь бажамот кисэ.

*** 
Д.Т. Надькинэнь валдо лемензэ ледстнемга

Раужо кулясь, прок пурьгине, зэрькстась –
Тиринь Масторгам сэпей качам срадсь:
Эрзянь Пургазонть пингень кизэ пекставсь!
Яттнэ кецязевсть: «Окойники, врадсь!»

Эрзясояк вастневить сёлмов ломанть!
Кучни эйсэст сонсь Инешкипазось
Стявтомс раськенть, коната ашти комазь,
Кона ёмамос таго-мекс азозь.

Истят ломантне палыть, теке штатолт.
Сынь эждить седейть ды валдомтыть кинть.
А кувать эрязь, видить апак кавтолдт
Олячинь видьметь, сюлмить Моданть-Чинть.

Ятонь ломантне – Идемевсень вийтне
Потить сынст верест, тапить-сэвить свал…
Кецяк, раськем! Чопода преветь витемс
Комсеце пингесь путсь Озномапал!
				1992
*** 
Ютан пелевень сэтьме куринкавам,
Молян лей чирев, кузян пандо пряс
Ды Пазонть марто кортнян седейшкава,
Максозо вий лавшомозь оймем трямс.

Тиринь велем эсь келензэ ёмавты,
Меельце эрзят потыть тоначив,
Ят ломанть юртозонок кудот стявтыть,
Изнизе «здрасьтесь» эрзянь «шумбрачинть».

Кияк а чарькоди монь седейризксэнть;
Эка мелявксось: рузыи велесь!
…Вейкине лишменть стувтызь тертямс пикссэ –
Сон, прок сулей, стясь чаво паксянть пес.
					1992
КАРМАВТОМА
Кулан – илядо путо калмом лангс
А теште, а крёст, а стака кев.
Озавтодо тозонь ашо килей –
Валги сонзэ лангс нармунь – оймем.

Валги састо ды мором поладсы –
Вайгелесь нусманя ды сэтьме.
А ризныцянть ризнэме кармавтсы,
Мелявтыцянть витьсы мелензэ.

Бути жо а кемеви кой-кинень,
Нать, истямо тевть алкукс эрить?
Кадык арсить истят ютыцятне:
Те килеенть лопанзо тошкить…
			1984
*** 
Пшкадян сенень, кие вечксамам,
Кие цидярды стака кором,
Мурнемстэяк сон чарькодьсамам,
Куш валом эрсить, теке торот.

А сёпса, ялгай: пингень кисэм
Ламонь сёвнынь, паряк, покордынь.
Марявсь монень: а стяконь кисэ
Мон пицинь толсо, пштистэ кортынь.

Мон бажинь сыргозтемс эрзятнень,
Эждемс сансонок кельмезь веренть,
Валдомгавтомс чопода прятнень,
Вельмевтемс ине покштянь сэренть.

Пшкадян сенень, ки а вечксамам,
Кие монь лангс сельме сявадсты,
Максост пеель – нейке печксамам.
Истятнэ сельгсэ ойметь мадстить.

Содак, авечкицям, содак:
Эсь покштянь микшнемась пандови –
Эзь ёма лемесь Герострат,
Ансяк свал берянев кундави.
				1993
*** 
Зярдо а карман мон улеме,
Лия эрзява сти тарказом.
Сон эрзянь покаем оршасы,
Штатолонть макссы тензэ Пазось.

Инешкипаз, Вере Чипаз!
Ознан Тонеть се аванть кисэ:
Зярдо а карман мон улеме,
Казик сонзэ монь оймень псисэ.

Кадык сон мари ине сэредькс
Пиштиця эрзянь раськенть кисэ.
Кеман: сон ули превей, мазый.
Улезэ седе шожда кизэ…
				1993

ЧИЛИСЕМА МАСТОРОНЬ МОРОТ

ПОЕЗДСЭ
						Аданень
Туку-тук, туку-тук, туку-тук –
Арды поездэсь нилеце чи,
Ды седеесь кевкстни: туку-тук,
Мезе монь эрямосонть учи?
Туку-тук, туку-тук, туку-тук –
Вайгельбеть чуварпаксянть онкстнить.
Калязь коштсонть, маряви тень друк,
Пиже ошт, валдо лейть каршом стить.
Чарот вачкоить:
			тук, туку-тук –
Нурсить вагонтнэ ветеце чи.
Апак учо кочкарят:
			тук-тук!
– Цыганава, ёвтык вандынь чим!
Ансяк виденть пачтямо алтась,
Картат каясь эзементь келес.
– Вант, дугинем, король тонеть прась,
Ансяк сон а топавтсы мелеть:
Лия ава пири сонзэ кинть. –
…Картась прась, а коласак лувонть.
Мезекс стяко нусмакавтнемс чинть?
Мон умок тень содаса, умок.
				1986
ВЕЧКИЦЯНЬ ОШ
Мон сован эйзэть валскень стямсто,
Прок нармунь, ёвксонь пиже садс.
Панжат келейстэ маней курот
Инжень вастомсто, Ашхабад.

Ваить менелень сэняжантень
Певтеме пандтнэ – Копетдаг.
Чайханщикесь терди мизолдозь:
«Чайде симеме тей совак!»

Чинь-чоп увныть сядошка кельсэ
Тонь куншкасо сюпав базарт.
Сравтни варминесь дынянь танстенть –
Кодат эмежтне тесэ парт!

Шольнезь чуди арыксэть ведесь,
Лепшти-изни пултыця псинть. –
Те Каракумонь паксятнева
Ветизь тонеть эрямонь кинть.

Эскелян куринкават, ванкшнан.
Ютыть вакскам цёрат, ават.
Уцяскань мизолкстнэ валдомтыть
Сынст мазый чопода чамаст.

Пшкадян вейкенень, омбоценень –
Цитнить сельмест, кортыть чевтьстэ.
Маряви: вечкицянь седейстэ
Теидизь тонь, аволь кевстэ!..
				1986
МАСТОР ПЕСЭ
Нежедизь пандтнэ сэрей менель чиренть
Ды лавсят-лавсят новольсть моданть ёжос.
Невельди псись – а теят шожда лекстявкс,
Теке ведь кече каясть баня кожовтс.

Аштян каштмолезь, мерят, таймазкадынь.
Вакскам палмантне молить мельга-мельцек.
А куш, а каш. А ливти натой карво,
Ды ансяк коштонь гайтесь пилес эцесь.

Чачома таркам, содан, пек васоло –
Эйстэнзэ янось прядовсь вана тесэ.
Ды, паряк, секс неть ине пандтнэнь вакссо
Вишка сазорнэкс Тейтерь пандом неса.
				    1986
КИШТЕМА ТАРКАСО
Киштема таркав сыргинек, капшатанк.
Седи ансамблясь ды терди ве курос.
Сэняжды чокшнэсь, липнить валдо тешттне,
Мерят, сыньгак киштеме течи пуромсть.

Цёратне кочказь варштавксост якавтыть,
Мизолдыть тейтерь-аватне ды учить.
Вант, сехте бойкатне виздеманть изнизь
Ды кочкарясост кияксонть уш «ичить».

Лекшкадынь ломань юткс, лисеме пелян.
Мейле арсян: мон эль сех берянтнеде?
Эрьга, вансынек! Апак пельть икелев!
Кадык ледстнить минденек, эрзятнеде.

Аволдынь кедьсэм, эшкинь кочкарясом –
Стувтовсь пертьпельксэсь, ды виздемась потась.
Од пингень виесь ды морыця оймесь
Вейке вайгельсэ се чокшнэстэнть кортасть!

Изнямось сы изнямос бажицянтень –
Покш мельспародонть натой сельмем конявсть:
Мизолкссо цитнезь, раужо текинэсь 
Эрзянь ёрокчинть икеле сюконясь.
					1986

ФИРЮЗА
Ёвтамо
Ки соды, зяро сядот иеть
Вельтить, прок сувсо, умонь тевенть.
Ульнесь истя, паряк, арасель –
Чатьмонить теде пандтнэ кевень.

Эрясть-аштесть кезэрень шкасто
Вейке аулсо атят-бабат.
Эрясть а ськамост, ульнесть пакшаст.
Шумбрат ды виевть – сисем алят.

Цёратне тенст кенярксокс ульнесть,
Ансяк вельть нусмакалесь авась:
Покш ды сюпав те семиясонть
Вейкеяк тейтерь те шкас арась.

Весть веженсь цёрынесь налксемстэ
Мусь кевне, цитниця ды мазый.
Кандызе кудов, ды кевкстнеме
Муллантень капшазь тусь авазо.

«Ямксынк те кевненть! Тапинк товокс
Ды мейгенерть аулстонть ёртынк!
А ёртсынк – зыян тенек канды!» –
Истя муллась кежейстэ кортась.

– Мезьсэ зыянозо те кевненть? –
Авинесь абунгадсь ды тандадсь.
– Чачи тейтернеть. Сон апаро
Весе аулонть туртов канды.

Покшоль тандавксось. Ялатеке
Кевненть кадызе кудос авась.
«Чачи тейтернем!» –
Арсемадонть
Кециль седеезэ салава.

Ды вана алкукс ютась шказо –
Од вайгель гайгстась те кудосонть.
Тейтернень чачомадо кулясь
Кеняркссо пештясь весень тосо.

А карман стяко шканть таргсеме,
Ёвтаса сеске: кассь тейтересь
Ды кемготово иетненень,
Прок инзей кизэнь ковсто, кенерсь.

Раужо тусто черьбулонзо
Новольсть ёлганя рунгованзо.
Сельмензэ тештекс вень менельсэ
Валдомтыть пешксе ков-чаманзо.

Сонзэ мазычиде кортамось
Масторсто масторс гайгезь сравтовсь.
Ды курок кудат эрьва ёндо
Аулонтень чистэ чис савтовтсь.

Тетяне-аватне тейтерест
Седейга вечксть, макссть тензэ оля –
Кадык сон сень мирдекс кочкасы,
Кона сави мелензэ коряс.

Вастыть аулсонть покш инжетнень,
А кувать шка – мекев, вант, ильтить.
«Те Фирюзась – каштан тейтересь!» –
Музгордить кудат, лишмест кильдить.

Шабра масторонь инязорось
Бажи а кадовомс ломанде:
Кармавты пурнамс-сэрнямс кудат,
Мери сынест сыргамо ванды.

Ансяк сонгак чавсь пильгтнень стяко
Ды стяко казнензэ сорновтнесь.
Покордазь тусь эсензэ ёнов
Ды мельсапаронь апак ёвтне.

«Эзь мольть олясо, вийсэ сайса!» –
Эськанзо арсесь инязорось.
(Зярдо пингезэть мелеть ваныть,
А кирдеви ломанень корось!)

…Се вестэнть сисем лелят-ялакст
Ванстыцякс чоподантень ваясть.
Ва, инязорось апак учо
Лангозост виев даволкс каявсь.

Прянь апак вансто тюрсть лелятне –
Сазоронть ды аулонть идесть.
Кияк эзь сода: маштовсть кото,
Ды вана веженсеськак сизесь.

Маризе Фирюза тюреманть:
– Джигитт! Седе курок лездадо! –
Пижакадсь сон аулонть пелев, –
Тиринь кудонк идеме садо!

Вармась лыйкавтынзе валонзо
Ды пандтнэнь юткова сравтынзе.
Ансяк колмоцеде рангстамсто
Джигиттнэнь удомсто стявтынзе.

Модась сорнозевсь яттнэнь ало,
Прок ёндолт, торотне кивчкаесть.
Маштовсь сисемеце ялаксось –
Аулось ятонтень эзь саевть.

Кравтызь сонзэ виев джигиттнэ,
Пингеде пингес кинзэ нардызь.
Ломантне кецязь валскень стямонть
Изнямонь мизолкстнэсэ артызь.

Ды ансяк Фирюза нусманяль.
Лелятнень рунгост вельксс сюконязь,
Лазызе торосо мештензэ
Ды састо новольсь рядсек, комазь.

Сыре тетяст рунгост пурнынзе
Ды каясь модас видьметь кавксо.
Сась тундо, лиссть сисем чинарат
Вейкине юртсто, лисьма вакссост.

Тезэнь, паряк, пурнавсть сельведтне,
Конань валынзе авась кисэст.
Кортыть, сазоркиненть оймезэ
Ведтеме таркас теевсь лисьмакс.

«Сисем лелят-ялакст» ломантне
Ине чувтонтень те шкас мерить.
Ды Фирюзакс лейненть, аулонть
Лемдить нейгак, кить тосо эрить.

Мезьсэ те ёвтамонть смустезэ?
Минь сонзэ пачтясынек песэ:
Иля бажа сень саемс вийсэ,
Мезесь эзь саеве лембесэ.
			1986
КОВ-АТА
Ёвтамо 
1
Модасто менельс стясть певтеме пандтнэ,
А стяк туркментнэ лемдизь Копетдаг*.
Тунда, прок кумбот, вельтить сынст тюльпантнэ,
Ды маней валдо валыть седейс макт.

Неть пандтнэнь ютксо вейкесь пек содавикс:
Пингеде пингес тей ломанть капшить.
Мезень кисэ меленть тензэ покш явить, –
Верблюдсо, ялго, машинасо сыть?

Кезэрень ёвкс маринь те пандонть эйстэ:
Ормалгадсь цёра таго-зярдо весть.
Муллат, шамант тердтнесть сонензэ сестэ –
Лезэ арась, – ды панемс цёранть мерсть.

Педицяль ормась – эрявсь ванстомс велесь.
Раськензэ путсть кептернес кши ды сал.
Пшкадемс кисэнзэ эзь велявтовт келесь –
Ульнесь тенень, нетяно, покш тувтал.

Ды вана сон сыргась, ломанень ёртовкс,
Кияк ильтямо-простямо эзь лиссть.
Сыре авазо, мейле ломанть кортасть,
Авардсь салава, зярс эзь лисе чись.

Седе паро улевель сестэ куломс,
Ансяк куломаськак сондензэ пельсь.
Сон мольсь ды мольсь, теке якиця улов, –
Зярыя чить модачуваронть кельсь.

2
Рудазов киськесь киневтсь виев псиденть,
Наксадсть сыявкстнэ, нолдасть тюжа ведь.
Пачкодсь пандтнэнень, бажась кекшемс чиденть –
Ды прась, сулеенть пелев венстясь кедь.

А соды, зярс аштесь сон ёжовтомо,
Мезекс сыргозсь, мезе тензэ теемс.
«Мезекс аллахось бажи монь стявтомо?
Монень уцяска ней уш а неемс…»

Валскень экшеденть сорк тейсь лавшо рунгось,
Сралесь чоподась, ды тешттне соласть.
Каршонзо пандсонть раужкалесь ундо,
Цёрась эйзэнзэ стамбарнэ нолаштсь.

«Монень кулома, – арси, – ялатеке,
Кадык те ундось калмокс тень ули».
Ды новольсь яла алов, содась текень:
Эскельксэнь эскелькс моданть потс туи.

Ды апак учо чопавтсь лембе эрькес!
Тандадозь кирнявтсь, кундамо вешни.
Лиссь ведьстэ, кунсолы пертьпельксэнть:
Ундосо коштонть ливтницят шешкить.

«Неть, паряк, дивть, – кивчкадсь пряванзо алянть, –
Эли шайтянт. Мон понгинь тоначис!»
Ды тандадомась меельць нарденть салась,
Марявсь, сантнэсэ натой вересь пись.

3
Лексемась стакалгадсь, тень сон редизе,
Ды ведеськак симемс а тантеель.
Мезе теят?
Уцяскась теньс ветизе:
Мезекс ней коштось, парт симемапельть?

…Ютасть зярыя чить –
				цёрась эзь куло.
Мекевланк: виензэ велявтсь ундось.
Сон корштнесь веденть, зярдо урность сюлот,
Шлясь, ды, вант: лоткась кинеме рунгось.

Зярдо чивалдос лисевсь чоподастонть,
Сельмтне а кемемадонть конямс савсть:
Сыявкстнэ коськсть
Ды тия-тува састо
Якстере од киськинесэ таргавсть.

«Ормам потась!» –
				ёндолокс ютась пряванть.
Покш кецямодонть прась кумажа лангс,
Ды кавто сельведть ловтаня чамаванть
Састо нолаштсть цитниця сиянь кснавкс.

…Истя муезель ёвксонь те эрькинесь.
Ки соды, зяро пингеть сон эри.
Качады тосо палыкандал чине,
Ды лембе ведесь рунгонть кутмори…
				1987
КАСПИЕНТЕНЬ
Кие шержеекс лемдинзеть, а содан.
(Мазый валось, алкукс пек виде, питней).
Тон чинек-венек човсто коцтот кодат,
Толкунсот-кедьсэть сизезь сонзэ витнят.

Калязь модачуварт перькат тапардавсть,
Теке сырнестэ пинкс сюлгамонь туртов.
Зяро раськеть тонь вакска лишмест ардовтсть!
Зярот чиреват стявтнесть ашо юртаст!

Ваясть Шкань леентень кезэрень пингтне,
Ды ашо юртатне заводокс велявтсть.
Тонгак потыть, келейгадсь вакссот тингесь –
Ломанесь тунь уцяскадот эзь мелявт.

Таргась тонь потсто нефтанть, кундась калот,
Уйкшнесь пиже-сэнь ведьгат ине венчсэ.
Эзь маря ризксэть, пеняцямонь валот
Ды сюпавчить амолясь аволь пенчсэ.

Секс, паряк, шержейгадыть, ине моря?
Таргавсть валдо сельмеват нефтань келькшт.
Алкиньгадсь ведеть, намсь. Чатьмонезь корить
Чамават лисезь коське усият-плешт.

…Истя вана минь, неень шкань эйкакштнэ,
Калмс панемс тетят-ават потятано.
Сынь оймест путыть, ды кежест а сакшныть.
«Парост эзь пандовт!» – мейле фатятано.
					1987
МОН – ЭРЗЯН!
(Поэма)
				«Мон эрзян, прясто пильгс эрзян,
				Эрзянь кельсэ мон мором моран».
								(А. Моро)
ВАСЕНЬ МОРО
(Алтамо)
Молян тиринь паксява,
(Умок те чинть учинь!)
Норовавась монь каршо
Сюронь ялтке кучи.
Валгиця чись – толбарго.
Пакся цирькунт цирнить.
Маряви: весе паро,
Седеесь жо ризны.
Мезе монень а сатны?
Мезень мелявкс скири?
Ды ютазь эйкакшпингем
Таго мельзэм ары.
Туилинь васов паксяв,
Мадилинь сюро потс.
Вакссом кочкодык морыль,
Монь велькссэ – норовжорч.
Суронь кочкома шкане
Кочкодось кармавтыль:
«КОЧ-КО-ДО! КОЧ-КО-ДО!»
Норовжорчось сэнь менельс
Гай моро понгавтыль.
Арасть ней норовжорчтнэ,
А кортыть кочкодыкть.
Масторавась а панарт –
Лажамо коцт коды.
Сон тарьксэв лайшемасо
Кезэрень шкат ледстни.
Неень эрзятнень ютксто
Сон од Пургаз вешни.
…Выж-ж-ж! – увнозевсь машина,
Арсемам сеск нардавсть:
Кузовас ланчезь ават –
Скалпотявтыйть – ардыть.
– Степановна, поэманть
Вадринестэ салтык,
Ды миненек, дугакай,
Энялдтано, алтык!
…Вечкевикс эрзянь ават!
А яван мон тынденк.
Эрьва мором тынк эйстэ –
Тенень алтан пингем!

ОМБОЦЕ МОРО
(Цёрат ды ават)
«Не смей при мне разговаривать по-мордовски: это для меня оскорбительно!»
		(Рузава нись эрзя-мирденстэнь)

Весть вейке промкссо критик
«Кокетливой» тень мерсь.
Улема, истя згилясь –
Пейдькшнемс лангсом арсесь.
Тень каршо истя мерян:

А пейдевтяно минь!
Эрзянь коень кирдицякс,
Эрзянь лувонь ветицякс,
Эрзянь оймень ванстыцякс
Аватне свал ульнесть!

Бути тон а чаула,
Поэзияс варштак:
Гайтев, мазый моротне,
Сельведев лайшематне,
Чиямонь урнематне
Авань кельсэ складязь!

Минек тунь эзть васькавто,
Меленек пек эзть вано,
Чевте валнэть эзть ёвтне:
Кольневтеманок пельсть.

Зярдо одирьва чиильть,
Вешнильть истямо тейтерь:
Улезэ шумбра, виев,
Сиземань а содыця,
Ёроков ды виздиця,
Трокс валонь а каиця –
Истямонть ён нарьгамс!

Минь алкукс истяттано.
Арсян, текень кувалт
Ловсть минек аволь авакс, –
Важодиця лишмекс!

Секскак «дока» цёранок
Судост капшазь пурдтнизь:
Тынь, келя, «пек отсталойть»,
Рузаватне – пек колт!

Сайнесть полакс рузават:
Мазыйть, тантейть ды ёнт.
Ансяк курок цёранок
«Тупой мордвакс» лемдизь!

Сынь рузонь нитнень марто
Оймест-келест стувтнизь.
Тапавсть кочкаря алов –
Эсь превест ёмавтнизь.

А чумо тесэ Пазось,
Мезть стяко пеняцямс?
Уре ды вардо ютксо
Каня, чачи Пургаз?!

Ней вана, окойники,
Тев а марсевикс лиссь:
Эрзянь авасто цёрась
Кокетства натой несь!

Эль превиить цёранок!
Икелев эськелькс тейсть.
Ва, лоткить пелемеде,
Кумажа лангсто стить –
Шабрань превсэ эрямонть
Ве мельсэ сюдосызь.

Сестэ цёракс велявтыть,
Сестэ эрзякс теевить:
А макссызь рузаванень
Судодо пряст ветнемс!

Сыргози, паряк, эйсэст
Эрзянь гувныця толось,
Конадо Масторавась
Монень кувать ёвтнесь.

КОЛМОЦЕ МОРО
(Толдо ёвтамо)
«Толава, парава, сырнень тюс азорава!
Иля уле пултыцякс, иля уле киртыцякс.
Ультя лембень максыцякс, ультя валдонь максыцякс.
Састо палт, састо палт, састо палт!»
							(Эрзянь озкс)
Кезэрень эрзянь веле…
			Промкс кудось чамсь,
Атятне срадсть кудоваст.
			Ды ансяк толванстыйтне,
Вейке-вейкень полавтнезь,
			Чинек-венек тесэ
Вельмевтезь тол пултыть.
			Лепамсть толгельтне –
Таго каить пенгть:
			Гурсо кирвази якстердиця валдось,
Нолси-нили чувтонть ашо рунгонзо
			Ды минекс-сюнокс
Сэтьме коштсонть кишти.
Кизна,
	тельня,
		сёксня
			ды тундаяк
Промксонь кудосо толось те а мадни.
Сонзэ ванстыть
			Кемевикс сыре атят:
А удосызь,
		а мадстьсызь
				Вейсэнь толонть!
Бути киньгак кудосо мадиль толось,
Ды куловт вадилизь тонолтнэньгак,
Эрьва эрзясь
		Вейсэнь толбандянть эйстэ
Эсь кудонь эждемс
			свал саиль тонол
Ды, вант, таго
			валдомсь чопода кудось,
Штердить ават,
			викшнить-пельдить тейтерть,
Цёратне кодыть карть
			Ды сустыть кедень кемть,
Эйкакштнэ каштом лангсо
			кунсолыть покштянь ёвкст.
Истя молиль эрямось,
			пингестэ пингес шаштозь.
Мода сокильть эрзятне,
			кастыльть сюрот,
						эмежть,
Ракшат кирдильть-раштавтыльть,
		Морыльть,
			киштильть,
				лайшильть,
Тюрильть – ванстыльть эсь модаст,
		Вечкильть,
			чачильть,
				кулыльть
Ды таго одс чачильть!
Ды вана весть пек умок
	(Ютасть сядот пингеть),
Певтеме виень ят
	Мастором лангс каявсь.
Маштовсть толонь ванстыйтне –
	Эрямонь толось мадсь.
Эрзянь Масторось ёмась,
	Эрзянь койтне стувтовсть,
Моронок, киштеманок
	Кезэрень вирьс кадновсть.
Сеть виртнень умок керизь,
	Виряванок маштнизь,
Лейтнень ды Ведяватнень
	Костизь ды куловтнизь.
Мадсь эрзянь оймень толось –
	Кельместь, чувтомсть седейтне,
Секс олячинь коронок
	Умок синдизь-мендизь.
Эйкакшт ней минь трятано, –
Шабра покш раськенть туртов:
Тиринь кельсэ а кортыть,
          «Шумбрат» кияк а пшкади,
Сынь «авайгак» а мерить,
	эрзякс улемс виздить.
А эрзякс трязь нуцькатне
			эсест покштятнень кедьстэ
Эзизь сае се суренть,
			кона сюлмиль эрзятнень
Эрямонь сувонть пачк. 
			Эрзянь эрямо ставксось
Сезевсь, перьгелесь, каладсь.
			Минь мель эзинек яво –
Келейгадсь се варясь.
Ков минь истя капшинек?
				Мекс тунь эзинек арсе?
(Мезекс эрьвантень арсемс?
				Ветицятне арсить!
Сынь седе васов неить,
				а стяк вере аштить!)
Ветицянок кеместэ 
				ды апак визде мерсть:
– Стувтынк эсь келенк, коенк, рузыядо, ялгат!
Теньсэ – уцяскань лувось,
				те – коммунизмав кись!
Минь сокор кискалевксэкс
				сынст вайгельга молинек…
Эрямо ставкссо варясь
				те шкастонть яла кассь.
Ды вана, окойники, 
неть молицятнень ютксто
Кой-конань тестэнь-тостонь
			сельмерьгест валдомгадсть.
Сынь редизь: те – а варя,
			певтеме латко тетькевсь,
Бути видьстэ мерьсынек, 
минь пачкодинек калмс!
Панжовсть ношка пилетне –
			ды чертне стядо стясть:
Неть молицятнень ютксо
			чульть-чальть эрзят марявсть!
Кулость-ёмасть ки ланга,
			(кутьмерьгам – коткудавт!)
Конат пачкодсть, сеть сокорт, –
					эсь мельсэ эцить калмс!
Ней тол эрьва кудосо,
				ансяк лембесь арась.
Ней тол эрьва палманьсэ,
				ансяк валдось арась.
Пайстомо Эрзянь Мастор!
				Кода те шкас пиштить?!
Визькс тень эйдеть кувалма:
				пачк пульзядо аштить!
Ледстинк Пургазонь, эрзят!
				Пандя ойменк микшнемс,
Сускомонь, цяркань кисэ
				эсь лемде безардемс!
А свал истяня ульнесь!
				Тынк Ине раськекс ловсть!
Шабрась тынк вийсэ васькась,
				Эсенк жо свал куловтсь!
Мон эрзянь Масторава.
			Мештьсэм палы се толось,
Кона пек ламо пенгеть
			эрзятнень эждсь, валдомтсь.
Сырган мастором келес,
			туян веледе велес
Ды эрьва эрзянь седейс
			палы тонол кадан.
Эждить кельмезь седеест,
			вельмить, сыргозить оймест,
Одс рашты Эрзянь виесь,
			одс сыреми толось!
							1989 иень кизэ

*** 
Сюкпря теть а вечкемам кис,
Сюкпря теть а ледстнемам кис.
Содан: вастомась стяконь лиссь,
Поты удалов чистэ чис.

Седеем сювордыя кедьс,
Ды апак учо мельзэм ледсть
Перронось, маней чись ды кедь –
Вагон вальмасто монень сэдь.

Аволдась кедесь ды ёмась,
Оймесь купезэнзэ совась.
Вачкоить чарот ды нурсить.
Эль алкукс седееть нувси?..

Тон эзить алта мезеяк.
Мон эзинь веше мезеяк.
Сюкпря теть а вечкемам кис,
Сюкпря теть а ледстнемам кис…
				1994, медьгов

*** 
Вана тонгак эскельдить вакскам –
Седеем таго чачков лазовсь.
Неян: арась авань уцяскам,
Лията чансть макссь монень Пазось.

Арась, а чиян мон тонь мельга,
Вечкемань валт пельдеть а вешан.
Пельне удалов сэнь менельга
Сёксень чипаенть ладсо кекшан.

Арась, а чиян мон тонь мельга,
Рунгом кирьгазот а поводьса,
Сельведем а нолдасынь сэрьгат,
Седеем монсь кшнисэ пингедьса.

Карман морамо эрзянь морот,
Ансяк Пазось максозо вайгель!
Илязо ёма каштан кором,
Конасо Тюштянь мельтне гайгить.
					1994, медьгов

КАЙГАВТОМО ПАГАНИНИ
						О-нь
«Раужо сельмть,
Куцьканонь судо,
Ловтаня чама,
Коське рунго, –
Тонеть а теи
Лембе кудо,
Тонеть сон –
А кекшемань ундо.
Мезе муить
Эйстэнзэ, дугай?
Сон эрзянь ёвкссто
Кезэрь ногай:
Арды, гигакстни,
Лишметь пани,
Ават торо пестэ
Кавани.
Мезекс сон тонеть?
Мезть ченярдат?!» –
Мурнян седеем,
Чаво принем,
Янксян, авардян:
Ёвтамс кинень?
Сон – Тюштянь моро!
Сон – Пазонь вий!
Моросонть – монь
Кезэрень кором.
Сон – Идемевсенть
Сулеезэ –
Сон Пазонть ладсо
Совась седеезэм.
Сон – кайгавтомо
Паганини,
Кона седейстэ
А паневи.

…Раужо сельмть,
Куцьканонь судо…
Мезекс теить
Оймезэм кудо?
			1995, даволгов

				Клод Жозеф Руже де Лиль
МАРСЕЛЬЕЗА
Минь тутано ташто эрямосто,
Нардасынек пильгстэнек содтнэнь.
Кенгелицят эрить сырне потсо,
Сынсь бажить пацькамс ашо коцтнэнь.
Минь раськенек кис стятано, ялгат,
Лепштазтненень венстятано кедь.
Пазонь Штатолонть валдонзо алга
Вейке-вейкенень тейтяно сэдь.

Стяк, кепедевть, раськем, весе сэрьсэть!
Стяк олячинть кис шабрам, ялгам!
Пазонь Штатолонть валдонзо алга
Вейсэ! Вейсэ! Икелев!

*** 
Тон эряк, тиринь Мастором,
Ульть шумбра, эрзянь раськем.
Тонь леметь, Эрзянь Мастором,
Минь кандсынек пестэ пев.

Тон лиянь эзить покорда,
Эсеть вийсэ свал эрят.
Эрзякс апак визде кортак,
Покорс иляк максо прят!

Кадык гайги эрзянь морось
Модамасторонь келес.
Кадык касы эрзянь корось,
Юты велестэ велес.

Эрзянь Мастор, тиринь мода,
Минь сюконятано теть.
Тон минек аванок, содак.
Минь тонь вечкема эйдеть.

ВЕЧКЕМАНЬ СЭДЬ
Килейбуло, пиже нарнэ,
Лейсэнть цитни сиянь ведь.
Тесэ, тесэ минь тонь марто
Стявтынек вечкемань сэдь.

Кизэнь вене, коввалдоне
Килейтне кекшнесть минек.
Пиже лопаст куцтясть пилеть:
Чевте валт тошкасть тенек.

Сёксесь сыргавтсь экше вармат,
Сырнень палят сэрьс оршась.
Кеминь тонеть, учинь кудат,
Ансяк сынь ялганень састь.

Ков ней молян? Кинень пшкадян?
Седейормам ков тейса?
Молян вирень лей чирентень
Ды ведентень каяса.

Салык, лейне, монь апаром
Сисем паксянь томбалев.
Ведявине, парсей черне,
Шлик монь томбазь седеем.

С. Есенин
					«Отговорила роща золотая»
*** 
Килейбулынесь лопанзо певерди,
Меельце валт кизэсь тензэ тошки.
Каргонь велетнень лембе масторт тердить –
Нусманя сувганть теить эстест ки.

Кадыть кудост ды кидеяк а янксить.
Киде янксемс? Эрьватась сакшны шкас.
Кить тусть, сетнеде арси канстень паксясь,
Велькссэнзэ – весень неи Верепаз.

Паксянть куншкасо ськамом стинь ды аштян,
Каргонь веленть вармась састо салы.
Од пингень мелем ульнесть истят каштант!
Те шкас монень седейкеняркс валыть.

А янксян, мекс бойкасто пултынь ием,
Мекс оймень толом явшевсь сятконь пес.
Палыть пизёлт, толсост кияк а пии,
Тунда одов лиси пиже тикшесь.

Певерди чувтось сэтьместэ лопанзо,
Монгак певердян нусманя валом.
Палыть пизёлксонть гайтев толбандянзо,
Ансяк киньгак а эжди те толось.

Ды бути шкась, вармасо пингеть тенсезь,
А эрявиксэнть айгсы ве шукшпряс,
Мереде истя судонь апак кепсе:
Те ожо лопа чувто прясто прась…

*** 
Вальмам велькссэ ковось.
Вальмам ало варма.
Сиянь тюс тополесь
Штапськадомо кармась.

Гармониясь, ризнэзь,
Васоло аварди,
Нусманя вайгелесь
Веленть песэ тарди.

Морось варманть мельга
Прянзо састо кайси.
Васня пейди-раки,
Мейле кувсезь лайши.

Монгак таго-зярдо
Кизэнь сэтьме вене
Гармониянть марто
Нолдтнинь вайгельть менельс.

Ней вечкемам туртов
Мон кияк арасян.
Лиятань мородо
Пиштян, ракан, майсян.

Вальмам велькссэ ковось
Вальмам ало варма.
Сиянь тюс тополесь
Штапськадомо кармась.

*** 
А янксян, а тердян, а авардян,
Пингем тусь, прок валскень стямсто сув.
Сёксень поекс пизем ало тардян –
Мештесэм ней аволь тундонь увт.

Тон ней састо веренть эйсэ пансят,
Кельмсэ чавозь, пужозь седеем.
Ды а тердить эйсэнь лаймот-паксят,
Кепе чийнемс ней арась мелем.

Ней чуросто бажан мон ливтнеме.
Пингень ким! Тон, паряк, он ульнить?
Марявсь монень: чиньстямов кивтеме
Мон лишмесэ ардынь ды кольнинь.

Сёксесь кармась сырнесэ петнеме,
Эрьва шканть мазынзэ вечктяно.
Кадык ули Пазонь чансть сетненень,
Кие сась те пингенть печтямо.
					1995, медьгов

В. Шекспир
				90-це сонетэсь
***
Бути кадсамак, – те улезэ ней,
Ней, зярдо весе Модась эйсэнь сюды,
Кадык ёмавксом ули пек сэпей,
Стяконь уцяскась а вансты, а уды.

Ды бути мелявксонть изняса мон,
Энялдан: иля вачкоде удалдо.
Даволов весь юты, прядови сон,
 Ды таго кази чись кенярксов валдо.

Кадомак монь, ансяк а се шкасто,
Зярдо мелявкстнэ весе вием сэвсызь.
Кадомак ней, кадык эрязасто
Сэредьксэсь седейс эшки, теке кевсэ.

Арасть мелявкст, ули вейке зыян:
Мусь тонь вечкемась лиянь седейс ян.

					Дёдькич атянень
*** 
Эри масторонть лангсо паро ломань,
Макссь тензэ Пазось ёвксонь кедть,
Валдо ойме ды чевте седей, конань
Яви ломаннень пингень перть.

Совак, тардиця, сэредиця ойме,
Сонзэ нупальсэнть казить вий,
Ормав рунгонть дёлить, тантейстэ стомить –
Одов велявтыть шумбрачинть.

Ормась синди, рунгованть менчезь яки –
Те идемевсесь «казне» путсь.
Инешкипазонь виесь сонзэ тапи –
Истя пингеде пингес ульсь.

…Эрямонь ведьгевесь яжи, а лови
Парт ды берянть, а вешни тансть.
Ды ялатеке:
Эри масторонть лангсо паро ломань.
Улезэ тензэ Пазонь чансть!
				1996, якшамгов

УШМАНОНЬ МОРО
			Алтави Афгансо ды Чечен Масторсо
			маштовозь эрзянь цёратненень.	

Селей пандалга,
Сильдейбулова,
Куро юткова
Чудикерькс чуди.

Куро юткова
Чудикерькс чуди,
Сиянь кев ланга
Веднензэ канды.

Сиянь кев ланга
Веднензэ канды.
Веденть чирева
Од цёра яки.

Веденть чирева
Од цёра яки,
Ризны-мелявты,
Седей калавты.

Ризны-мелявты,
Седей калавты,
Нусманя валсо
Истяня корты:

– Кадса тетинем,
Кадса авинем,
Пайстомо кукокс –
Чиянь полынем.

Пайстомо кукокс –
Чиянь полынем,
Сокицявтомо –
Тиринь мастором.

Мелень апак кевксть
Саить ушманокс,
Ломань масторов
Рузонь рекрутокс.

Кудов самодо
Сельмем а неи,
Тиринь вайгельне
Пилем а мари.

Тиринь мастором,
Масторавинем,
Мезекс макссамак
Стяко ёмамо?

Мезекс макссамак
Стяко ёмамо?
Мезекс кучсамак
Ломань чавомо?		

КАРГОНЬ КИ
Сравтовсь менельга Каргонь Кись –
Тештень кувтасто нармунь ян.
Уить пачканзо Ковось, Чись,
Ашолды киксэсь, теке сан.

Мороюткось:
Каргонь Ки, Каргонь Ки,
Зяро пусмосот сиянть тештть?
Тонь лангс ваннозь, мелем лаки:
Валдо уцяска пельдест вешть!

Пингеть ливтясть, та-ков оймасть…
Кие эрясь мелят, маныть?
Кезэрень покштянок оймест,
Паряк, тешттнень лангсто ванныть?

Менелесь, прок содов кожовт,
Тешттне – цитниця кевень ян.
Ки соды, зярдояк одов
Мон Каргонь Киванть мекев сан?

				1996, чадыков

***
			«Одинокая гармонь» моронть коряс
Таго велесь каштмолемас ваясь,
Вень чоподась пертьпельксэнть сувтась.
Ансяк та-косто вайгельне каявсь:
Гармониясь ськамнензэ ютась.

Васня сыргась паксяв, веле ушов,
Мейле мекев стамбаро велявтсь.
Мерят, терди та-кинь моронь кужов,
Та-кинь вешнесь, сеересь, мелявтсь.

Паксянть ёндо вармине зэхельди,
Умаринась певерди цецят.
Ёвтык, цёра, кинь седееть терди?
Кинень тон седейшкава кецят?

Паряк, вечкемат тунь а васоло,
Ды а соды, тон сонзэ учат.
Мезекс тейтертнень удомаст колат?
Кинень тон седейморот кучат?
					1996, эйзюргов-чадыков

*** 
Мон а содан, а содан, а содан,
Мезекс варштавксот таго вастыя?
Мон а содан, а содан, а содан,
Мезекс седеем чентямс максыя?

Мезекс одов кецинь вастомантень?
Бажинь каподемс уцяскань штелькске?..
Коштс поводевсть стака кевкстематне,
Човазь узерекс нурьгить прям велькссэ.

Тей ды тов сырнень сурксонть чаравтнян:
Сон эзимизь сюлма минек вейсэ.
Пингень ким пельксэнь-пельксэнь аравтнян…
Ськамочись каршом низэльди пейсэ…
						1997

ЧАЧОМА ЧИСТЭМ
Кизэнь пе. Пиресэ умарь чине.
Чиньжарамось стака прянть нолдызе.
Ливтясть ниленьгемень сисем иеть,
Зярдо бабась починем керизе.

Ниленьгемень сисемксть умарьговось
Вармань ялтсо правтнесь умарензэ,
Ды вень-вешка чова тарваз-Ковось
Нусь менеленть кенерезь тештензэ.

Колмо эскелькст пельсядонтень кадовсть.
Тосо карми сыречись неждямо.
Пингесь юты тундонь ведекс чадозь,
Капшан вечкемантень сюконямо.

Бажан кундамс сень, мезесь менстязель,
Капшан явшемс муезенть, таштазенть,
Эрямонь парьсэм мезесь пекстазель,
Лиянь сельмсэ апаколь варштазе.

Сюконян сенень, кие вечкимим!
Нолдык чумом, зярдо а тонь вечкинь…
Модас сюк сенень, кинь мон вечкия:
Пазонь Чансть тонь марто сестэ печтинь!

Кадык майсесь, кадык тардсь седеесь:
Кодаяк лиясто а кардасак.
Майсематне валдо морокс теевсть –
Тон те моронть питнензэ содасак!

…Кизэнь пе. Пиресэ умарь чине.
Чиньжарамось стака прянть нолдызе.
Ливтясть ниленьгемень сисем иеть…
Ванды одов лиси маней чизэ!
					1997, умарьгов

***
Ёмась од ушманось васоло масторсо,
Мекев а велявты кудов.
Васоло масторонь чаво пандо прясо
Цянавт сонзэ неизь удозь.

Стяко одирьвазо, мазыйка эрзявась,
Чилисемав учозь ванны:
Кренченть вайгелезэ истямо казямо!
Чинь чоп кудонть велькссэ карны.

Арась од ушманонть калмонь чувицязо,
Пельтне ашо коцтсо вельтизь.
Чинек-венек тарди, ризны учицязо:
Кавалт вечкевиксэнть пельнизь.

– Вай, Шкипаз – тиринем, варма – Вармавинем,
Апак содань тарканк арась.
Муинка полынем, лайшинка дугинем,
Косо чумовтомо сон прась…
				1997, таштамгов

ОЗНОМА
Мон пандо прясо вень менелев
Сельмень апак кончта ваннан,
Тардиця оймем сонзэ пелев
Сурбрясом стамбаро венстян.

Инешкипаз! Вере Чипазом!
Тонь чамат монь эйстэ кекшезь.
Ды ялатеке эрьва кажом
Пачтян Теть, седейга кемезь.

А вешан пельдеть сырнеть-сият,
Ванстомак сявадомадо.
Эрявиндеряйть, сайсызь лият,
Кортан а покшкавтнемадо.

Каить чумом, стака пежетем,
Берянь валом, бути ёвтавсть,
Кежей арсемам нардыть, витить –
Кадык оймезэм илязт ставт.

Макст монень превть, валдо арсемат,
Эрямонь вий ды шумбрачи,
Тонь лездамонтень покш кемема,
Кецямонь ёжо эрьва чи!
				1998, сундерьгов

КОЛМО ЭНЯЛДОМАТ
					Йовлань Олонень
Валскень тештесь олась менельсэ,
Цёковось вечкемадо гайгсь.
Чилисемась сядо толгельсэ
Паксянок томбале кирвазсь.

Лисян те шкане веле ушов
Ды пертьпельксэнтень сюконян:
Модань мазысь илязо пужо! –
Энялдозь комавтса коням.

Чинь чоп важодян, сокан-видян, 
Тень пингстэ морояк ладсян.
Мон раськем туртов кадан видьме:
Касыця эйдезэм кецян.

Аран Чинть каршо весе сэрьсэм
Ды пертьпельксэнтень сюконян:
Сюпалгадозо эйдем превсэ! –
Энялдозь комавтса коням.

Инешкипазось вень экшеде
Каясь лавтовганзо сумань:
Плаштятне-тешттне пек сеедеть,
Ковось – сюлгамозо умонь.

Лисян те шкане кузтембезэм
Ды пертьпельксэнтень сюконян:
Илязо уль эрямонть пезэ! –
Энялдозь комавтса коням.
				1998, сундерьгов

ПАЗМОРО
Инешкипазонть сувтемезэ
Сувтни велькссэнек ловонь почт,
Вельти Мастораванть мештензэ
Ды ванськавты миненек кошт.

Мороюткось:
Телень шкане, кельме шкане
Тондеть моратано, Чипаз!
Тундонь шкане, мазый шкане
Чопода весь ули изнязь!

Васолдо, менелень томбальде
Инешкипазось ялтке кучсь,
Ды эйзюрговонь сиянь гайтте
Кежей якшамонь виесь пужсь.

Мороюткось:
Тундонь шкане, мазый шкане
Тондеть моратано, Чипаз!
Тонь валдо виеть, лембеть ало
Чопода весь ули изнязь!

Лымбить сюротне паксянь келес,
Уи менельга Пазонь венч.
Шожда лексемс, кепети мелесь,
Зярдо а ливтни равжо кренч.
Мороюткось:
Кизэнь шкане, касы шкане
Тондеть мортано, Чипаз!
Тон казят тенек зняро маней!
Чопода весь ули изнязь!

Каргонь велетне содазь кива
Ливтить, маряви сёлмонь увт.
Норов ды Комля пидесть пия:
Ломанень ёнксот илить стувт!

Мороюткось:
Сёксень шкане, сюпав шкане
Тондеть моратано, Чипаз!
Тонеть кандтано минь сюкпрянок.
Чопода весь ули изнязь!

Парось, берянесь мельга-мельга
Икельстязь чиить ды сасыть.
Минь покштянь покштянок икельга
Стятано, зярдо шканок сы.

Мороюткось:
Тунда, кизна, сёксня, тельня
Тондеть моратано, Чипаз!
Эрзянь ойменть иляк кельмевть! –
Чопода весь ули изнязь!
				1998

*** 
Таго икелем чаво конёв
Ацазь, теке викшнемстэ коцт.
Ледстнян арсемам, тантей оном,
Ризксэм, конат кекшезельть потс.

Ды весе тень конёвонть ланга
Мон тусто арткесэ викшнян.
Анокстан панар, руця, панго
Ды ломань икелев лисян.

Арткем-викшнемам, теке морот,
Мором, теке руцят, викшнян.
А эрьванень вечкеви кором –
Ды мон а пек теде пиштян.

…Арткетне-тешкскетне рисьминекс
Кодавсть конёвонтень чияк.
Мезекс панжинь оймень лисьминем?..
Паряк, чарькодьсамам кияк…
				1998 сундерьгов

*** 
Зярдо нусманя монень,
Ризнэма оймем кери,
Венстясынь кедем Тонеть
Менелев, косо эрят.

Чипаз! Маней валдосот
Нардык перькам чоподанть.
Невтик: монь ятом косот?
Кода сынст монень содамс?

Зярдо келят поволить,
Туить стяконь кортамот,
Шожда сёлмом новолить,
Зыянт совить ортавам,

Чипаз! Маней валдосот
Нардык перькам чоподанть.
Невтик: монь ятом косот?
Кода сынст монень содамс?

Зярдо апаром ютыть,
Уцяскам пейдезеви,
Ломанекс эйсэнь путыть,
Ды мором гайгезеви,

Чипаз! Маней валдосот
Нардык перькам чоподанть.
Невтик: монь ялгам косот?
Сынст оймень чачост кодат?
				1999 якшамгов

ПАРО ШАБРАТ
Минь тонь марто паро шабрат,
Пинге ряцек эрятано.
Стакачить ланганок ардыть –
Вейсэ эйсэст цидярдтано.

Паро шабра, паро шабра
Пазось эрьванень максозо.
Паро шабра, паро шабра
Пазонь чанстекс свал сатозо.

Тон, шабрынем, а мисамак,
Тон зыянсто таргасамак.
Келеть тонь а лабордыця
Ды сельметь а сявадыця.

Мон ризнан – тонгак мелявтат,
Монь мельспаро – тонгак кецят.
Ды монгак тонь янс а правтан
Манчемат – конёвонь цецят.
				2001, эйзюргов

СЕДЕЙРИЗКС
Ледезь тикшень чинесь
Куцти судоварят.
Мон а содан, кинень
Савить валом марямс.

Мон а содан, кинень
Кадсынь эрзянь мором.
Кепедеви кинень
Раськень идий торось?

Кие сти, поладсы
Вельмевтемань тевенть
Ды эйденстэнь кадсы
Эрзянь келенть, лементь?

Ятонь мельде пелезь,
Шабрав эйдть трятано,
Покштянок икеле
Визькс а содатано.

Ансяк габзордамо
Капшить минек прявттнэ.
Коськсть, потмаксос чавот
Эрзянь лисьмапрятне.

Сивсь эрьгеловажась
Раськенек рунгосо.
Нейгак лепшти кажось
Сонзэ покш сталмосо.

Снартнинь мон лездамо
Раськем кепедеме.
Сон эзь бажа стямо,
Рунгозо вийтеме.

Лажи оймем «вайх!» мерсь,
Арсезевсь эсь пачка:
«Мон кулозень кутьмерьс
Винапацят вачкан?..»

…Кие сти, поладсы
Вельмевтемань тевенть?
Ки эйденстэнь кадсы
Эрзянь келенть, лементь?
				2003

***
«Зярдо ялгат манятанзат, митянзат,
Зярдо истямо кажо вачкодтянзат,
Иляк сезе седееть, иляк лазо,
Покш цидярдома теть максозо Пазось!» –

Истя, ловныцям, мон лиянь тонавтынь,
Превть яла путынь, паряк, кежть мик савтынь.
Зярдо эсень вачкодимим те кажось,
Эзь цидярдо седеем, сядов лазовсь…

Кинень онкстави те сэредьксэнь сталмось?!
Сон ойменть туртов, теке домка калмо,
Козонь лондадсть весе кемемам, вием,
Ды каштмолемань зэртте пешкедсть пилем.

«Зярдо ялгат манятанзат, митянзат,
Иляк сезе седееть, иляк лазо…» –
Те ансяк валт. Кияк а оймавтанзат…
Ознок: те апарось вакска ютазо!..
					2003, ацамгов

*** 
Кулындерян, кие кисэнь вайксты?
Ёминдерян, кодат вайгельть гайгстыть?
Веенст мерить: «Лепамсь Эрзянь оймесь».
Омбонст мерить: «Калмасынек жойнезь!»

Ютыть иеть – тиринь келем ёми,
Эрзянь раськесь яла алов коми.
Цёрат арасть, улить понксонь кандтнийть,
Сынь раськень вечкийтнень содсо ваднить.

А бажить кепедемс тиринь раськенть,
Очконть вакссо пек тантейстэ васькить,
Видечинтень румозь одрат сустнить –
Масторавась сынст тевтнеде укстни.

Вай, мезес мон шумбрачим путыя?
Мезекс стяконь тевс пингем алтыя?
Кулозь раськенть кис шабрат а вайкстнить.
Секс лемезэяк чуросто гайгстни…
				2004, умарьгов

*** 
Зярдо эри седейсэть вечкема, –
Эрямот пешти сы шкас кемема,
Теке лиякс неезевить сельметь,
Сэрей мельть оймепотмозот вельмить.

Тон анокат мастор кутмордамо,
Арасть теть а пирявкст, а кардамот.
Тундонь ёжот чадыведекс чуди,
Сыргозтьсы эрьватань, кие уды!..

Зярдо вечкемась тонь потсо кулы,
Седеенть вельтясы кельме кулов,
Ойменть матрасы а кандовиця сталмо,
Мерят, эрямсто каидизь калмос.

Мезесь истя куловты вечкеманть?
Мезесь истя лоскавты кемеманть?
Сынь каладыть сэпей манчемадо.
Сынь лоскадыть ялгань миемадо.
				2005, даволгов

*** 
Кодамо шождыне
Ашо ловтештинесь!
Кода пры састыне
Вармасо киштийнесь!
Вели, вели – мади,
Латкот-лушмот вади,
Ойми, эчкелгады,
Кевекс стакалгады…

Шожда тейтерьпингесь
Валаняль, прок тинге,
Теке ловтештинесь,
Чарась-велясь, киштнесь.
Варминесь пувизе,
Коволнэсь салызе.
Козонь прась сон, матравсь?
Эли алкукс нардавсь?..

Вай, оям, ялгинем,
Вечкемам, дугинем!
Миньгак ловтештинекс
Эрямонть печтинек.
Паряк, превть таштынек,
Паряк, парт вешнинек…
…Тундось ловонть шлясы –
Мельганок мезть касыть?!
				2005, даволгов

*** 
Телень вармась кувси-увны,
Кувакасто вешкси.
Ловонть панси, тей-тов ювны,
Латкинева кекшсы.

Вальмасельмтне сорныть, дренгить,
Шаршавтнэ мик якить.
Чинть олазь сурензэ ченгить;
Оно чаем лаки.

Каян ваканс тюжа медне,
Пацям потс лекшкадан.
Нуртян кечес тикшень ведне –
Чинесь, куцтязь, срады.

Вай, теле, кода налкставить!
Мель мольсь эйстэть, сизевсь.
Учан пурьгинень козкстамо,
Учан тундонь пизем!
			2005 эйзюргов

АВАНЬ ЛАЙШЕМАЗО
…Авам вальмало понат сэвтни
Ды пельсмарявозь састо лайши.
Вайгелесь коштсонть ильци, эвтни,
Ризнэмань лейс домкасто вайси.

«Вай, кода мон а лажан,
Вай, кода а авардян:
Мастор лангсо урознэкс
Ававтомо мон тардян…»

Мон катканть марто каштлангсонок
Ансяк истя эрейстэ налксинь!
Лайшемась скирязь эшксь санозон,
Мерят, пакшинень мештенть чалгсизь.

«Авай, авинем, мекс авардят?!» –
Тандадозь кевкстнян авань тосто.
Те лажамодонть монгак тардян,
Ильцян-ниреждян сельведь потсо.

Кадызе тевензэ тиринем,
Чийсь ды лавтовнем кутмордынзе.
«Оймак, оймак, левкскем, тякинем,
Те мон пейдян!» – сельмем нардынзе.

…Зярдо эйдень пингем ледстяви
(Кинень седейризксэм ёвтнеса?)
Аванзо кис лайшиця авань
Вальманть чирестэ таго неса.
			2005, чадыков

ЧАЧОМА ЧИДЕ МЕЙЛЕ

Ведьгемень вете кизэм
Аволь кшируцякс ацавсть.
Чаво монь пурнавт пизэсь –
Кинень тень кис пеняцямс?

Паряк, монськак чумолинь,
Паряк, тештем истямо…
Бажавлинь мон, аволинь, –
Чачинь – те кись ютама.

Ведьгемень вете кизэть…
Ламо те эль аламо?
Седеесь нучк-пачк изазь, –
Оймесь бажи эрямо!

Ней уш а кандтнян превсэнь
Ине коштун арсемат.
Сиянь суретне черьсэнь –
Ильведевксстэ янксемат.

Ведьгемень вете кизэть –
Верев куземат, прамот.
Ведьгемень вете кизэть. –
Ламо кадовсь, аламо?..
			2005 умарьговонь 17 чи

ЭЙКАКШЧИНЬ ЛАВСЬ

Тундонь менельсэнть од ковось
Сырнень венчекс уйсь, эзь вая…
Килейбулосо цёковось
Чокшнэ вайгель монень каясь.

Молинь стамбарнэ лей чирев,
Нежединь ашо килейнес.
Ведень жольтенть маризь пилем,
Мерят, ёвкс тошки тень лейнесь.

Те лейнесь пингеде пингес
Симди вакссонзо велиненть.
Тунда совси ало пирес,
Калсо кольневти цёрынеть.

Вана монь вечкема калем
Веденть велькссэ комси нувсезь.
Теке лавсь ашти икелем,
Кона эйкакшпингем нурсесь.
				1977

ЧАЧОМА ВЕЛЕСЭ
Лисян ушов, тусто чоподантень.
Зяро мель яви чокшнэсь эсь прянтень!
Од тейтерекс судринзе черензэ
Ды сялгизе сиянь сурсемензэ.

Уезь уи сэтьме куротнева
Ды кекши кудотнень веленть пева.
Копачимим, прок эйдень лавсьланго,
Ды вечкемань танстекс ютась сангам.

Вана псистэ тошказевсь килеесь:
Сонзэяк талновты од шкань мелесь!
Маризьвелем, Вишка Маризьвелем –
Тейтерьпингень а стувтовикс менель!

Мон эсь кедьсэ сюпавчить а кастан.
Тиринь лембеть оймем потсо ванстан.
Кенярды седеем чизэть-везэть –
Гайтев морокс путса пильге пезэть.
				1987

ЛАВСЕНЬ МОРО
Мадть, эйдинем, мадть, тякинем,
Конить раужо сельминеть.
Мон тонеть, седей сяткинем,
Моран нурсемань морыне.

Тютю-балю, монь эйдинем,
Тютю-балю, монь тякинем,
Мон тонеть, седей сяткинем,
Моран нурсемань морыне.

Чись умок мадсь виренть экшес,
Пельтнень нурсинзе варминесь.
Лымбить коштсонть сэтьме экшесь
Ды ононь сувтний тештинеть.

Тютю-балю . . . . . . . . . . . .

Каштом лангсо уш каткинесь
Умок левксэнзэ мадстинзе.
Ципаканзо нарвицькинесь
Сёлмонзо алов пурнынзе.

Тютю-балю. . . . . . . . . . . . . 

Ансяк эзь сутямт кискинесь:
Сон удомат эйсэ вансты.
Конить сельметь, монь сяткинем,
Сэтьме онтнэ эйсэть кастыть.

Тютю-балю . . . . . . . . . . . . . . 

*** 
Оймсемань ков. Тетянь-авань кудосан.
Кецязь чийни авам – каванявкс пурны.
Теи позань салведь ды алнэть пиди.
Сонсь набой каткалевксэнть яла мурни.
Ванкшнан кудонть, прок васенцеде тесан,
Эйкакшчинь коштсонть, маряви, экшелян.
Эмежпирестэ пиже куяр сезян,
Инзейтнень потс, прок вишка пингстэ, келян.
Чокшнэ минь озатано кудыкелев,
Варяв латопряванть варшты тештев весь.
Нусманя мельтнес састо сови тетям –
Чикорк а теи чиремезь кузтембесь…
				1985

ТИКШЕНЬ ЛЕДЕМА ШКА
Ленгень паргинесэ кстыйтне цитнить,
Тантей чинесь пертьпельга лымбакстни.
Чокшнэ цёрат пелюматнень витнить –
Веленть велькссэ коштось каршост вайкстни.

Умок моравсь цёковонть морозо,
Кукоськак кукордоманть прядызе.
Ней пелюмась жойниця моронзо
Валскень стямсто течи ушодызе.
				1985

ВЕ
…Сэтьме. Велесь уды. Косояк а куш, а каш.
Содсо артозь пелевень менельсэ
Ливтнить тешттне – толсто сырнень сяткт.
Каргонь Кись
Цитниця леекс таргавсь.
Венстик кедеть –
Велькссэть Сырнень Кечесь.
Саик сонзэ,
Кочкак прыця тешттнень,
Конань нуи Ковось –
Чова тарваз.

…Кончтнить, пейдить, тердить васов-васов!
Ансяк ков? Ули, нать, кияк тосо,
Каштмолиця певтеме паксясо?
Сынь мизолдыть,
Но мизолксост кельме…
Пизьгатавт прок,
Вельтизь менельчаманть.
Каня, алкукс тешттне –
Кевть ды чавот?
Сынст лангсо эрямо
Тунь эзь вельме?

…Сэтьмесь лепшти. Натой марявсь монень:
Модась чаво. Тешттне ванныть мелень апак яво.
Тунь а ризныть: мон кадовинь ськамом!
Сорк тейсь рунгом,
Теке кивчкадсь ёндол,
Ды седеесь
Кирьгапарьс стясь сэрякс.
Но те шкастонть
Кудокенкшесь зэрькадсь –
Прась лавтовстон сталмось,
Прок кшни пондо.
– Эйднем, ушось экше. Совавлитя кудос…
…Сэтьмесь текель. Но шекшатакс чувтос
Чавсь кенярксось керш ёно мештесэм.
					1985

АВАНЕНЬ
Ледсть мелезэм эйкакшпингень читне:
Пейди чизэ, тон мизолдат, авай…
Ливтясь шкась, ды ютазь стака китне
Тея яннэкс таргавсть тонь конява.

Ледсь мелезэм минек ташто кудось:
Лембе каштом, пазават уголсо…
Эзем песэ сыре псакась удось,
Кундсесь чеерть онстонзо утомсо.

Стясть икелем велесь, пакся тингесь,
Школав кись, конань васенцекс лован.
Сонзэ ютазь, прядовсь эйдень пингесь,
Ды марявсь тень: кистэнь а кадован.

…Таго тундось азоравакс совась,
Чадыведьсэ телень салонть шлизе.
Ансяк мекс, авай, а солси ловось,
Кона умок тиринь прят вельтизе?

СЁКСЕНЬ ПИЗЕМЕ
Чинзэ-чоп сёксень менелесь
Кольги кельме пиземесэ.
Нусманясто начко велесь
Кукорьгадсь леенть чиресэ.

Ёмасть кизэнь нармушкатне,
Кекшнесть саразтнэ кардазга.
Ансяк тюрьган озякатне
Чольнезь ливтнить лато алга.

Уить пельтне, арась кудост:
Чувттнэнь прясо нулакс лыйнить.
Пакшат вальмас лепштнизь судост:
Сёксня уш кепе а чийнят.

КОВ ВАЛДО
Чокшнэсь кутмордызе велем,
Парсей пацясо вельтизе.
Аванень капшиця мелем
Эйкакшчим таго ледстизе.
Зярдо-бути теке ладсо
Чокшнэнть вейсэ ютавтынек.
Ям пидинек таган лангсо –
Тетянь паксясто учинек.
Костояк эзь марявт кашторкс,
Сутямсть кальтне кудонть вакссо.
Ковонь валдось сиянь налтокс
Пезнась чопода кияксос.
Вальмась сэдявкстнэнень тешкставсь,
Марявсь тенек: ковось комась,
Ды мизолксонь апак кекше
Инжекс сон миненек совась.
Сравтовсь пертьпельга ков валдось,
Мазый онс пачтясть сёлмонзо.
Ды цирькунось каштом алдо
Морась нурсемань моронзо.

*** 
Прок алужтомо одирьва,
Леенть вакссо умок касы.
Ютыця лиясто тунда
Пеельсэ керенть карасы.

Кольгить килеень сельведтне,
Седей ризкссэ оймем валыть.
Кортыть: тантей килей ведесь.
Монень марявсь сэпей-салов…

МАСТОР ЧИРЕСЭ
Нежедизь пандтнэ сэрей менель чиренть,
Ды лавсят-лавсят новольсть моданть ёжос.
Невельди псись – а теят шожда лекстявкс,
Теке ведь кече каясть баня кожовтс.

Аштян каштмолезь, мерят, таймаскадынь.
Вакскам палмантне молить мельга-мельцек.
А куш, а каш. А ливти натой карво,
Ды ансяк коштонь гайтесь пилес эцесь.

Тия юты се тешксэсь, конань эзга
Моданть явтано: «минек» ды «ломанень».
Тесэ прядови, тестэ ушодови
Мастором, мором алтыя конанень.

Чачома таркам, содан, пек васоло –
Эйстэнзэ янось прядовсь вана тесэ.
Ды, паряк, секс неть ине пандтнэнь вакссо
Вишка сазорнэкс Тейтерь пандом неса.

*** 
Модась чарокс састыне кевери
Космосонь певтеме чоподаванть.
Ламо келень сядот ломанть эрить
Сонзэ лангсо, чачома таркава.

Зяро войнат ульнесть Моданть лангсо!
Зяро ошт, велеть ды масторт ёмасть!
Виевтне нарьгасть лавшотнень лангсо,
Тапасть эйсэст, модамасторс комавтсть.

Верьга вайгельсэ серьгедян: пандя
Эрямонок човорямс войнасо!
Ды Модась илязо ульть толбандякс
Космосонь певтеме чоподасонть!

Весе минь кастозь Моданть мештесэ,
Весе минь сонзэ тиринь эйдензэ.
Кадык палы весемень седейсэ
Вейке мелесь: свал чизэ пейдезэ!

ЁВКС МАРИЗЬВЕЛЕДЕ
(Лиро-эпической поэма)
Ушодкс
Окойники, чись сыргозевсь:
Кедтнень венсти, сэставты.
Сырнень чертнень сурсемесэ
Виренть велькссэ уш сравты.

Розесь понгавтсь ожо пилекст –
Варманть кундси, мизолды.
Тикшенть лангсо росань байгтне
Эрьгекс цитнить, цимболдыть.

Увнозь ливтясь нешкевеле:
Капшить мекшть медень пурнамо.
Пурезномга стадат якить –
Маряви ревень парамо.

Пурезном… Те лисьмась умонь.
Сиякс чуди ведезэ.
Прок ванстыця, сонзэ вакссо
Ашти рашков калезэ.

Рядсек – вирь, ве ено – пакся,
Икельганзо – луга сравтовсь.
Тесэ, мерсть, Маризь чинязонть
Эрямозо, келя, прядовсь.

Кие сон? Мейсэ парозо?
Мекс сонзэ ледстия мон?
Бути кемеват валозон,
Ловнок седе алов тон.

*** 
Эрясь шабрасом бабине.
Ульнесь сон сыреде сыре.
Вечкиль вишкине эйдинеть
Ды ванстыль сараздо пире.

Ёвкст содыль ламо бабинесь,
Седейшкава сынст ёвтниль.
Кие истямось Маризесь,
Апак покшкавтне пачтиль.

Куринкань весе пакшатне
Сонзэ перька пуромильть,
Ды умок уш стувтозь шкатне
Бабанть превсэ сыргозильть.

Теке варштыль пшти сельмесэ
Ветесядт иень томбалев…
Вант, ливтить уш эсь лишмесэст
Ногайть, губант минек пелев…

Те ёвксонть мон сонзэ кургсто
Эйкакшпингене мария.
Сонзэ валсто, аволь сурстом,
Конёв лангскак сёрмадыя.

Вай, умок ульнесь
Те тевесь, умок…
Зяро шка ютась –
А ледстявияк,
Зяро ведь чудесь –
А ёвтавияк.
Рузонь инязор,
Грозной Иоанн,
Пурнась покш ушмо
Масторонь келес…
Войнадо кулясь
Ливтясь нармунекс
Вирьга-паксява,
Велестэ велес.
Инязор сыргась
Казань ошонть лангс:
Ханонть изнямо
Мель умок сон сайсь.
Иневедь теке
Чудесть ушмотне,
Тусто вирь теке
Кассь Казаненть ваксс.
Ушодсть тюреме –
Чизэ ёматотсь,
Ломанень вересь
Леекс чудезевсь.
Вай, ламо ават
Кадовить довакс,
А вастсызь мирдест,
А несызь цёраст!
Вай, од тейтертне
Сыредить ськамост,
А сыть алужост,
Ёмить ялаксост!

Пешксе ков ютась,
Омбоцесь капши,
Казанесь а пры,
Ортанть а панжи…
Мезе ней теемс?
Кода сон изнямс?
Неть арсематне
Инязоронть пряс
Стака канстокс прасть,
Превтнень чаракавтсть,
Эзть максо ярсамс,
Эзть максо удомс:
Кудов велявтомс –
Визьксчама кирдемс?!

Эрзятнень покшост
Ульнесь вельть дока,
Сонзэ превдензэ
Складясть мороткак.
Шумбра, эряза,
Эрьва тевс сон кол.
Секс, мерть, кочкизьгак
Эрзятне прявтокс.
Лемезэ Маризь
Ульнесь се покшонть,
Сон содавтызе
Ней инязоронть.
Куш пильгтне сорность,
Ютась икелев,
Модас сюконясь,
Ушодсь кортамо:
– Тон, инязоро,
Кунсоломака,
Мон арсян тонеть
Лезскэнь максомо.
Инязор кивчкадсь
Ёндол-сельмсэнзэ,
Сельмечирькензэ
Верев кепедевсть:
– Те мень тамаша?
Кият истямось?
Ды кода арсят
Монень лездамо?

Маризь тень умок
Парсте арсизе,
Инязоронтень
Састо пачтизе:
– Казань ошонть тон
 Курок изнясак,
Бути хан-прявтонть
Истя манясак:
Пирявкс алов мерть
Латко чувовтомс,
Порох парькинеть
Тозонь путовтомс.
Штатол кирвазтевть
Се парькатнень лангс,
Лия штатолнэ
Вельмевтевть оляс.
Кода паловить –
Стенась сезеви,
Ды Казань ошось
Свалшкас тонь ули.

Инязоронть мельс
Те пек туекшнэсь.
Лавтов ланга мик
Сон цяподизе:
– Бути тон, эрзя,
Кортат видестэ,
Мезе мелеть вешть –
Сеске теть максса.
Бути жо манчат,
Иля пеняця –
Мон пшти узерьсэ
Тонь прят керявтса.

Таго ушодовсь
Валске тюремась:
Прыть эрзят ды рузт,
Мокшот ды татарт.
Но ней тюремась
Моли секень кис,
Кода а невтемс
Модань чувоманть.

Зяро шка ютась,
Кие ёвтасы?
Зяро ломанть прасть,
Кие ледстясы?
Кренчть – раужо сёлмт
Паксянть онкстнесызь,
Кренчень верев кенжть
Празтнень ловносызь…
Вана латкоськак
Допрок чувозель,
Кода Маризь мерсь,
Истя теезель.
Штатолось кирвазсь,
Састыне цятны,
Инязорось жо
Шатерсо талны.
Маризеньгак уш
Седеесь китны,
Но инязорнэнь
Тень сон а невти.
Вана штатолнэсь
Мода ёжос палсь:
Сонзэ толнэзэ
Меельцекс липадсь –
Стенась тарцк эзь тейть.
Инязоронь кежть
Ине толкс сыремсть,
Кавто сельмензэ
Прок ёндолт верьгедсть:
– Ветямс тей эрзянть!
Ваткамс киськензэ,
Кадык зярдояк
Илязо манче!

Кундызь Маризень,
Ускизь икелев,
Секень вант, ливти
Прязо пильгалов!
– Рузонь инязор!
Олясь тесэ тонь,
Но прям керямо
Иля капша тон.
Латконть потмакссо
Коштось аламо,
Секс штатолоськак
Палы стамбаро.
Учок аламос,
Мон а кенгелян,
Стенась нейке пры,
Ошось тонь ули!

Ва, зэрькстась истя –
Модась соракадсь,
Мерят, идем вийть
Вейсэ цяхазевсть.
Лишметь кополсо
Паксява сравтовсть,
Весе пертьпельксэсь
Сувсо копачавсь.
Те истя сезевсь
Казанень стенась,
Те истя лондадсь
Ногаень пизэсь.
…Вирьга-паксява,
Лутко-латкова
Пандочамава
Ды лей чирева
Вай, арды-капши
Мазый крандазке.
Кото лишмесэ
Пецек сон кильдезь,
Чиденть циторды –
Сырнесэ викшнезь.
Ашо лишметне
Бойкат, ёлганят,
Сувтнить гриватне
Горниповонь жойть.
Вай, ардыть-зэрнить
Сырнень чаротне,
Крандазонть перька –
Ластеть зярыя.
Те а чинть сасыть,
А варманть кундыть.
Те Маризь эрзясь
Чинязокс арды.
Инязор сонзэ
Марямга шнызе
Ды эсь крандазсо
Эрзянть казизе.
Мерсь ардомс тензэ,
Ков сы мелезэ.
Косо мельс туи,
Тосо эрязо.
Зяро сокави,
Мода соказо,
Зяро видеви,
Мода видезэ.

Ламо чис ды вес
Таргавсь ки лангось,
Но эзь прядово
Тиринь масторось.
Сизесть лишметне,
Стомавсть ломантне,
Арсесть оймсеме
Ней уш лоткамо.
Цяторкс каятотсь:
Яжавсь крандазось.
– Эрь, тезэнь лоткамс
Мерсь тенек пазось, –
Пшкадсь Маризь чиняз
Ды мерсь перьгавтомс
Давол-ракшатнень,
Ашо лишметнень.
Кавто ломанть кучсь
Витев ды кершев.
Сонсь ськамонзо тусь
Видьстэ икелев.
Кузсь пандыне пряс,
Варштась пертьпельга –
Кеняркс валызе
Цёранть седейга:
А вельть васоло
Сиянь лей чуди,
Ков сельме саты –
Тусто вирь касы.
Валдо кужова
Тикшесь карксамга,
Якить сярдотне
Пекшетнень алга.
Чувттнэнь юткова
Яннэ менчеви,
Терди, капшавты,
Икелев вети.
Маризь эзганзо
Састо эскельдясь –
Морыцянь вайгель
Икельде марясь.
Ансяк куракштнэнь
Айгеме кенерсь,
Ёвксонь од тейтерь
Икельдензэ несь.
Сэрей, ёлганя,
Теке од килей,
Кутьмерьганзо нурьгсть
Тусто черьбулот.
Кумбрят, эрьгинеть
Мештьсэнзэ чольдердсть,
Викшнезь палязо
Кочкаряс токшесь.
Кужонть куншкасо
Лисьмаприне чавсь.
Тезэнь ведь мельга
Те тейтересь сась.
Чувтонь корцягас
Ведь сон амольдясь,
Тундонь нармушкакс
Моронзо морась:

– Виресь лажны лисьманть перька,
Чикордыть сыре тумот.
Комсецеде неян: верьга
Ливтить ашо яксяргот.

Кува яки вечкевиксэм?
Косот кинзэ-янонзо?
Сы а сы курок монь кисэ –
Кевкстьса лисьманть валонзо.

Каян цеця мон ведезэть,
Ёвтык, лисьма, сэнь сельме,
Эль вечкемась монь оймезэм
Каштазокс уш а вельми?

Ашо локсей прок
Сёлмсо аволдась:
Те тейтерень кедь
Цеця ведьс нолдась.
Маризь куракштнэнь
Кавтов явинзе
Ды лисьманть пелев
Састо эскельдясь.
Тейтересь сеске
Рунгонть витизе,
Кужонть куншкасто
Цёранть неизе.
Виде пиче прок,
Тонань рунгозо,
Сырнень налчирьке
Виев кедьсэнзэ.
Келей лавтовсто
Нурьги оршамка,
Вень экше коштто
Лембе вельтямка.
Сэрей кемензэ
Тикшенть потс ваясть,
Пулев тешкст кадновсть –
Мерть, васолдо састь.
Чаманть валдомты
Чевте мизолксось,
Превей седейде
Корты варштавксось.
Алясь сюконясь
Вирь мазыйкантень,
Седеень токнозь
Пшкадсь тейтерентень:
– Кода тонь леметь,
Ёвтык, од тейтерь,
Тонь мазычиденть
Солы седеем.
Кие тонь тетят,
Кие тонь ават,
Косо тон эрят,
Кить раськеть-оят?
– Цянавкай лемем, –
Пшкадсь од тейтересь, –
Покш сюкпря тонеть,
Инже ве пельдень.
(Чевтьстэ мизолдозь,
Тейтерь сюконясь.
Ашо кедезэ
Цецятнес токась).
– Тетянь лемезэ
Селей-покш атя,
Авань лемезэ
Цецине патя.
Раськем: вирть, паксят,
Валдо лисьмапрят.
Ялгам-сазоркам:
Нармунть, лейть, лугат.
Цецине авам
Вирьсэ эрякшнось.
Эрьва мезень тевс
Кой сон содакшнось.
Пичксевтиль ормат
Вирень тикшесэ.
Викшниль сон палят
Парсей суресэ.
Тетям жо чинь-чоп
Масторганть якиль.
А стяко лытыль,
Аволь ордалиль.
Валдоль оймезэ,
Вадряль коезэ:
Куваня ютыль –
Лисьмапрят кадыль.

Весть тия ногайть
Ютасть даволокс,
Вечкень авинем
Салызь кавалокс.
Мон жо се шкастонть
Вирьга якилинь,
Эрявикс тикшеть
Тензэ кочкилинь.
Кудов велявтынь –
Ортат-кенкшть – келес,
Кудосонть марявсть
Карный вайгелест,
Лёмзер куро потс
Вай, мон чопавтинь,
Лопатнень экшес
Вай, мон кекшевинь.
Авань цопадизь,
Лишмест лангс озасть.
Сёксень тарькс вармакс
Монь вакска ливтясть.
Совинь кудонтень,
Эзем пес мон прынь.
Чинзэ валгомас
Лайшинь-авардинь.
Зярдо жо тетям
Марясь авадом,
Селей чувтокс сон
Велявтсь зыяндонть.
Валдо оймезэ
Теевсь лисьмапрякс,
Сон нейгак чуди,
Прок цитниця каркс.

Кадовсь авадом
Питней ледстнема.
Кува усксть сонзэ,
Янстонть муия.
Ёвксонь сурсеме
Авань ульнекшнесь.
Сонзэ свал прясо
Авам кандтнекшнесь.
Ёвксонь вий путозь
Те сурсементень.
Сон лездась монень
Печтямс стакатнень.
Се таркантень жо,
Козонь правтызе,
Курок кассь од вирь,
Мазый Цецине.

– Валдо тештинем,
Седей лопинем, –
Пшкадсь Маризь чиняз
Од тейтерентень.
– Панжса оймем теть,
Максса седеем.
Пек тень вечкевить,
Мелезэм туить.
Бути монень тон
Полакс молевлить,
Мондень уцяскав
Кияк масторсонть
Модасто менельс
Тунь а улевель.

Истя Маризь мерсь,
Модас сюконясь.
(Седеесь токнось:
Каршо вал учось!)
Инзей турватне
Виздезь мизолгадсть,
Маризень пилес
Истят валт токасть:
– Эрьва тунда мон
Те лисьманть велькссэ
Седей мель-валом
Морокс морсеса.
Сонзэ ведентень
Вечкемань цецянть,
Валонзо кевкстезь,
Свал мон кайсеса.
Течинь чис цецясь
Кувать а уйкшниль,
Сеске ведентень
Потмаксос ваиль.
Течи жо цецям
Кувать а ваи.
Ды седеемгак
Кеняркссо лаки.
Ней ёвтыка тень:
Кият, костонят?
Васолов ардат?
Кодат арсемат
Превсэть тон кандтнят?
Эсь эрямонзо
Маризь ёвтнизе.
Сы шкань мелензэ
Тензэ пачтинзе:
Теске эрямо
Арси кадовомс.
Мазый таркантень
Веле ушодомс.
Сестэ Цянавкай
Пильгес сюконясь.
Превей вал каршо
Превейстэ кортась:
– Бути алкукс мон
Мелезэть тукшнан,
Рядсек молеме
Мартот анокан.

Ашо кеднеде
Маризь саизе,
Ялгатнень пелев
Сонзэ тердизе.
Мельгаст лисьмапрясь
Кенярдозь цитнесь,
Якстере цецясь
Ведьсэнть лымбакстнесь.
Те шканть ялгатне
Важодсть, тев содасть:
Веенст ям пидесть,
Омбонст чувттнэнь правтсть.
Керсесть тарадтнэнь,
Стявтнесть латалкстнэнь,
Вень печтямс таркат
Вейсэ анокстасть.
Маризь рангстызе
Сех сыре атянть,
Сех превей атянть –
Укштор озатянть.
Тона кенярдозь
Кулянть вастызе.
Цянавкаень сон
Коняс палызе.
Мейле сюконясь
Ды капшазь сыргась,
Бажась те кулянть
Весенень пачтямс.
Вана ялгатне
Пурнавсть ве курос,
Маризень меленть
Арсесть кунсоломс.
Укштор мерсь саемс
Пуре корцягат,
Нудейть-циповкат,
Гайги баягат.
Ашосто оршамс,
Чевтестэ карсемс
Ды чинзэ валгомс
Лисьмапряв молемс.
Вана эрзятне
Лисьманть перька стясть.
Укшторонь валтнэнь
Кенярдозь марясть.
Тона жо кортась,
Прок моро морась,
Мерсь, Нишкепазось
Мель сынест покш явсь:
Эрямо тарка
Вадря-сюпав макссь,
Маризь прявтонтень
Ни – мазыйка казсь.
Те лисьманть вакссо
Сась тенст вечкемась,
Сонзэ велькссэ ней
Юты озномась.
Тесэ тешкстамо
Велень чачомась,
Тесэ гайгстазо
Эрзятнень морось…
Те лисьманть вакссо
Пуренть сынь ознызь.
Пурезномокскак,
Паряк, секс лемдизь?..

Истя чачсь велесь,
Эли а истя –
Конёвт сёрмадозь
Теде арасельть.
Ёвксось жо тенек
Седе тов пачти:
Маризь нинть марто
Кавто эйдть кастыть.
Кавто од цёрат,
Виев, покш алят
Касыть, кепетить
Ды ваксозост стить.
Зярдо жо тетяст
Ды тиринь аваст
Пингень кист прядызь, –
Цёратне веленть,
Покш улипаронть
Кавтов чачк сезизь
Ды эськаст явизь.
Чилисемав тусь
Васенце цёрась,
Чивалгомав тусь
Омбоце алясь.
Козонь лоткась-стясь
Васенце цёрась,
Кортыть, веле стявтсь –
Покш Маризь мерить.
Веженсь алясь жо
Сась, паряк, тезэнь,
Секс веленть лемдизь
Вишка Маризень…

..Апак капша лиить валтнэ,
Чудесь сэтьместэ ёвтнемась.
Кадовсть, стувтовсть пидезь алтнэ,
Бабась эйсэст монь каванясь.

Чокшнэнь ялткесь пувси тюленть
Ушов панжадо вальмава.
Цёракайтне даволт пулень
Кепсить, зярс а неить аваст.

Кувакасто скал паразевсь:
Пеняци, потявтомс терди.
Ватракш сёлт прясо моразевсь:
Седей валонзо кекерди.

Рангстась моро веле песэ:
Од тейтерть, од цёрат те.
Гармонистэсь сурбринесэ
Тарги моронть монь мештьстэ.

…Кизэнь чокшнэть – ёвксонь чокшнэть!
Зяро гайть, морот, раксемат!
Шабрань пире песэ чочктнэ
Марсесть истят пси алтнемат!

Коштось пештязь вечкемасо,
Маряви, седееть солы.
Пштистэ пейдькшнить частушкасо –
Те киньгак ёжо а колы.

– Листя, оям, листя, ялгам,
Невтикая ютавксот.
Ансяк ваннок, илить правто
Цитниця кота алксот!

– Вай, авакай, мезе теинь:
Ловсо чакшонть валыя!
Исяк чокшнэ вечкевиксэм
Апак пала кадыя!

– Сыргась Алё монь чиямо –
Сялдымизь, мерсть: а мазый.
Мон жо монсь тензэ а молян:
Сонзэ превензэ вазынь.

– Тейтерть яла вешнить тувталт:
Арсить свал одокс улить.
Сынь каштан обуцяст кувалт
Мирдевтеме кадновить!

– Минек Дрига – паро цёра,
А ванови мелезэ.
Кода варштат лангозонзо –
Инегуень нерезэ!

…Лажнок, лажнок, велем,
Шумбрачисэ эрязь!
Покш виев масторонь
А покшкине сюлмо,
Тонь а весть даволтнэ
Кежейгалезь керясть;
Бажасть синдемс, яжамс,
Мендясть эйсэть колмов.
Но эзить лепштяво
Раужо зыяннэнь.
Ломанть вельть ёроковт
Кастыть эсь мештесэть.
Панжинзе Октябрясь
Тенек китнень-янтнэнь,
Олячись цитнезевсь
Якстере тештесэнть.
Ульнесь комиссарокс
Тонь цёрат Видяйкин,
Конной армиясо
Полк ветсесь Чудайкин.
Мейле вейсэнь вийсэ
Колхозт ладясть-аравтсть:
Мезе парось сеньсэ,
Зярдо ськамонь-ськамонь
Корьмай моданть карасть?!
Зэрнезевсь тракторось
Керьгалей томбале,
Серьгедевкшнэсь морось –
Сезевсь апак прядо:
Кавтосядто ламо
Ильтить, веле, сестэ,
Эйстэст пелест кадовсть –
Панкс лутавсь седейстэть.

Ниленьгемень иеть
Эрятано мирсэ,
Тевсэ, вечкемасо,
Прок эрямонь пирсэ.
Мастор строятано,
Эйкакшт кастатано,
Зярдо кинень стака,
Вейсэ лездатано.
Панжадот ойменек,
Инеськеть, совадо!
Мирэнть кис мартонок
Вейсэ бороцядо!
Кирдеде свал мельсэ,
Кить пингеде пингес
Стясть масторонть келес
Ашо кевстэ керязь.
Лажнок, лажнок, велем,
Шумбрачисэ эрязь!
Пейдест тонь эйкакшот,
Пижелгалест паксят,
Каргоць сув ды макшот
Илизь аца чачот!

ПРЯДОВКС
Зярдо сырган васоло ки лангов,
Кавто мельть седейсэм псистэ чавить:
Вейкесь кенярдозь вети икелев,
Лиясь ризны: таго ёнкстом явинь!

Тиринь велем! Тон сельмем икелят:
Кавто ульцят капшить куншка курос,
Велькскаст Тейтерь пандось васов ванны,
Мерят, вансты ведекс лымби сюрот.

Гремацькасто чудикерьксэсь пакшакс
Пандонть алга чии, теке кольни.
Кизэнь шкава сон истя гайтевстэ
Кевне ланга кирнявтни ды шольни.

Тонь келей ульцясот валдо кудот
Вальмасельмсэст цитнить, прок мизолдыть.
Латопрясо сэрей антеннатне
Эрьва кудос мирстэ кулят нолдыть.

Тесэ свал учи монь эйсэ авам
Ды пани самозом тантей салмат.
Тесэ нувси ташто калмазыресь,
Козонь телень чистэ тетям калмазь.

Тесэ эрить виев, шумбра ломанть,
Сынь кедьвийсэст валдо тешттнень сасыть.
А сёпса: мельспаро седеезэм,
Вишка Маризьвелем яла касы!
			1985-1986 иень кизэ
*** 
Ковось ашо кшикочомокс
Путозь тештев руця лангс.
Пельтне ашназа качамокс
Уйсть ваксканзо панксонь-панкс.

Кедте кедьс рядсек молинек,
Чоподась эйсэнек кекшсь.
Моро састыне морынек –
Седейтне цёковокс вешксть.

Морось чудесь кавто оймстэ
Ды сюлмась сынст эйсэ вейс.
Марявсь монень: паксянь жойтьстэ
Весь тенек оркестра тейсь.
				1984, июль

*** 
Кизэнь валске, зярдо тикшетнестэ
Валдо росась пильгтнень экшеньгавты,
Чачинь мон – кувать учовикс эйде,
Колмо лелянь сазор, вейке тейтерь.

Чачинь сюронь урядамо шкасто,
Паряк, секс черем товзюронь тюссот.
Чачинь умарде ярсамо шкасто –
Мазычист умартне монень максызь.

Чачинь тештень виев прамо шкасто –
Казизь монень сынь менелень валдост.
Нармунтне, тиринь ёнкссто туемстэ.
Кадызь монень гайги моронь келест.

Кизэнь валске, зярдо тикшетнестэ
Валдо росась пильгтнень экшеньгавты,
Чачинь тетянь-авань покш мельспарокс,
Паряк, секс эрямонтень кенярдан.

Паряк, секс апаронть мон а таштан,
Паряк, секс ломантненень мизолдан.
Секс пертьпельгам аволь кежень кесакт –
Оймень лембе бажан ансяк нолдамс.
					1984
*** 
Цянавкс ливтинь чачома пизэстэ,
Морынь морот, наянгалинь свал.
Ансяк ней сакшны монь мельс сеедьстэ,
Кодат авам ёвтась монень валт:
«Эйднем, кемть: неть валтнэнь мон марякшнынь
Авань пельде, зярдо ульнинь од.
Мернесь тень: уцясканть а сасакшныть,
Бути ули, сон ули мартот.
Бути арась эли юты вакска –
Иля веше куш кодамояк.
Кодамоськак – те аволь уцяска,
Мартонзо куш эряк, куш ёмак».
Эрямось кинь кольневти, кинь янги,
Кинень псикс эль кельмекс маряви…
Кой-кодамось монень аволь ялга –
Монень ансяк вадрясь эряви!

ОСВЕНЦИМЕНЬ ЦЕЦЯТ
				Тетянень
Ульнесь кизэ, но а пижельть чувттнэ.
Мик нармунтнеяк эзть бажа тезэнь.
Чемениязь пупиця пшти уськтне
Прок кершизь рунгом, пезнасть оймезэм…
Те модась валнозь ломанень верьсэ,
Тей сакшнось куломась покш эскелькссэ.
Секс цецятне якстердить верь байгекс
Чатьмониця калмопрятнень велькссэ…

*** 
Мольтяно састо келей коридорга,
Каршозонок – кавто пельга – сельмть.
Нусманят сынь ды потмакстомо домкат,
Кевкстнить, учить… Эйсэст сядот мельть!
Наразень прят, панарт, раужо-киксэвть…
Зяро ойметь лепамсть неть стенатнесэ!
Ва, каятотсь: «Цёрынем, вечкевиксэм!»
…Чувтомсь авась… Чувтоминек минь весе.

***
…Цёрыненть таго фашисттнэ вешнить.
«Косо те юден левксэсь?!» – маряви.
Но сонзэ бараксто баракс кекшнить:
Седей псись душманнэнь а керяви.
Киксэв сулейть стясть лавтовдо лавтовс:
Кинь тесэ куломась ней лепштясы?
«Юден» валось локшокс кери кавтов,
Но кияк цёрыненть а ёвтасы.
…Ютасть иеть. Кассь цёрынесь покшсто.
Но фашизмась эзь стувтовт кодамо.
Итальянонь сех кезэрень ошсто
Освенцимев сась сон сюконямо.
Сонзэ вакссо эйдезэ Джованни
А чарькоди, мекс чувтомсь тетязо,
Мекс истя нусманя сельмсэ ванны,
Ды мештес яла новоли прязо?

*** 
Модась чарокс састыне кевери
Космосонь певтеме чоподаванть.
Ламо келень сядот ломанть эрить
Сонзэ лангсо, чачома таркава.

Зяро войнат ульнесть Моданть лангсо!
Зяро ошт, велеть ды масторт емасть!
Виевтне нарьгасть лавшотнень лангсо,
Тапасть эйсэст, модамасторс комавтсть.

Верьга вайгельсэ серьгедян: пандя
Эрямонок човорямс войнасо!
Ды Модась илязо ульть толбандякс
Космосонь певтеме чоподасонть!

Весе минь кастозь Моданть мештесэ,
Весе минь сонзэ тиринь эйдензэ.
Кадык палы весемень седейсэ
Вейке мелесь: свал чизэ пейдезэ!

ВОЙНАДО ЛЕДСТЯВКС
Мизолдсь чись манейстэ,
Пижелдсь тундонь тикшесь.
Пакшатне кинть лангсо
Кадность порсо викшневкст.

Атине икелем
Мольсь, стакасто нурсезь.
Чикордсь чувтонь пильгесь,
Прок салава кувсесь…

ЛОМАНЬ
Тондеть превей масторонть лангсо арась.
Тондеть виев масторонть лангсо арась.
Тондеть седеймариця кияк арась.
Тондеть мазый лията кияк арась.

Тондеть превтеметь костояк а вешнемс.
Тондеть лавшот арасть – тень а мезть кекшнемс.
Тондеть кежейть Масторавась эзь чачтне.
Тондеть амазыйть эрямось эзь некшне.

Мезень кисэ максызе тонеть Пазось
Прясо удементь? – Явинзеть ракшадо.
Мезень кисэ макссь ойме тонеть Пазось? –
Арсек эсеть ды шабраньгак пакшадо.

Пачась, келя, вачодо кежейкс эрси.
Тон – тев аразде кежеть эйсэ сравтнят.
Секс пазоткак лиясто тунь а эрси –
Тон оймень таркас пона кувта кандтнят.

Иля стувтне, Модань вечкевикс эйде,
Иля стувтне, пижнян васняяк эстень:
Лутак, лутак ойместэть понань кенденть,
Тон тесэ азор, весемесь – тонь эйстэ!
				1985
*** 
Чивалдынем, ёвтак,
Мезе монень теемс?
Кода панжомс тонеть
Склень пешксе седеем?

Зярдо тонь вастытинь
Пингень киулосо,
Марявсь, сядот цековт
Гайгстасть кальбулосо.

Ды монськак нармунекс
Ливтинь сэнь менелев.
Марявсь, вечкемасом
Пештян ошт ды велеть.

Тердинь эйсэть мартом:
«Эрямось – менельсэ!»
Но ванныть монь мельга
Тон нусманя сельмсэ.

Мон ливтнинь тонь велькссэ
Весть ды кавксть, ды колмоксть…
Стакаль монень неемс:
Керязь ульнесть сёлмот.
			1982
*** 
Седеем пельсь ломанень пейдемадо
Ды секс кувать вайгелензэ эзь нолда.
Талнось ды ризнэсь. Сонзэ майсемадо
Натой вечкевикс ялгамгак эзь сода.

Шказо ливтясь – монь оймем кассь, виензась,
Таштась кель-валт, сюпав ёжомарямот.
Сон пельсь нейгак. Но каштмолемс виезэ
Ней уш арась. Секс ушодськак морамо.

… Зярдо монь стихем конёвс сёрмадовить,
Илядо арсе: складязь мазынь кисэ.
Монь эрьва рисьмес седейстэм кадовить
Токныця паморькст, эждязь оймень псисэ!
				1981
*** 
Мон тонь учинь кувать –
Весе пингем.
Вешнинь эйсэть,
Тердинь гай вайгельсэ.
Мон мизолдынь тонеть
Моросто ды стихстэ,
Сакшнынь тонеть веть
Тантей удомсто.
Мейле сынь алкукс
Наяв эрямсто,
Но мекс-бути
Ютыть тон монь вакска…
Домка латкос
Прась лаки седеем,
Лазовсь сядов,
Зэртень апак тее:
Мон тонь учинь,
Мон тонь эйсэ вешнинь,
Сынь тонеть. А тон…
Эзимик сода.

*** 
Прок алужтомо одирьва,
Леенть вакссо умок касы.
Ютыця лиясто тунда
Пеельсэ керенть карасы.

Кольгить килеень сельведтне,
Седей ризкссэ оймем валыть.
Кортыть: тантей килей ведесь.
Монень марявсь: сэпей-салов…

*** 
Налксезь чии сон паксява –
Розесь эшкси кумажава.
Тунь те розденть сон а яви,
Мерить тензэ – Норовава.

Пиже сяткинеть – сельмсэнзэ,
Розень колозт – прячерензэ.
Сонсь валдо – пиземе байге.
Моры – коштось натой гайги!

*** 
Мон, стяко учан –
Тон а сат.
Сюкпрят теть кучан –
А марят.

Бажан стувтомот:
Оймем пись.
Мельзэнь ледстяват –
Пейди чись.

… Ливтинь нармунекс
Лембень кис.
А шожда ульнесь
Монень кись.

Тон пандокс эень
Стить каршом –
Нолаштсть, прок кевень,
Монь сёлмом…

*** 
Тонь турвинеть – медте тантейть,
Тонь сельметь – прок домка эрькть.
Рунгот тонь виде, прок сандей,
Валдо череть – пухто чевть.
Тон теке вирь чирень тумо.
Мон жо – паксясо килей.
Мон тонеть чиевлинь умок –
Ансяк паксясь пек келей.

ПЕЛЬКСТАМО
Туят? Азе. Тейть, кода мелеть.
Мон тунь а кирдтян, вечкевиксэм.
Саты монень тонь корот кирдемс,
Прок питней казне, лембеть учнемс.

Саты, саты чопода вене
Тонь кувалт сельведтнень певередмс.
Ды телефононь дирнемадо
Саты рунгонек соракалемс.

Саты чатьмонемс, мелеть ваномс,
Пелемс покордамо: вай, туи!
Зярс кандтнемс тонь седейсэ сардокс?
Сэредькстэнть лекстямом лепии!

Таргаса сардонть – ормась юты,
Таго шумбралгады седеем!
Мекс эно те а кенярдовты,
Ды ризнэзь оймем сюворяви?!
				1984
*** 
			М-нь
Ледстнесак, мерить: «Мон а тонь…»
Неть валтнэ кевекс прасть оймезэм,
Томбимизь стакасто, кежейстэ,
Салмуксокс пезнасть седеезэм.
Мезекс тон ёвтыть сынст, мезекс?
Пелить, эрямот калавтови?
Менелесь свал явозь модасто –
Те киненьгак а полавтови.
Вечкемам теть зыян а канды –
Эряк шождасто, апак пеле.
Сон монь седейсэ ансяк палы,
Валдомты янонть монь икеле.

*** 
Эзить вансто тон монь пси вечкемам,
Эзить вансто седейзэть кемемам.
Сынь тонеть питнеекс эзть маряво,
Сынь тонеть, дугинем, эзть эряво.

Чокшнэ ланга тонь лията васты,
Паро ёжот мизолкссонзо касты.
Мон, неяви, превезэть а сакшнан.
Секс, нать, стяко вальмат пелев ванкшнан.

Мон вечкема пельдеть а энялдан.
Тонь марто вастовоманть а сялдан.
Бути мештьстэм вечкеманть мон сезьса,
Ниреждиця седеем ков тейса?

АЙВАЗОВСКОЕНЬ 
КАРТИНАНТЬ ВАКССО
Морясь канды ведень пандот,
Кеждязь тапи сынст кевтнес.
Кеж прок кинень-бути панды,
Весе кижны оймень пес.

Пандо прясо вишкинькине
Ломань морянть лангс ваннось.
Ваннось се, Россиясь кинень
Палыця Москов каднось.

Кедтне кшникс сювордазь мештес,
Сувов васолксс пезнасть сельмть.
Кодат тевть сон ней мельс ледстни?
Эли, паряк, янкси вельть?

Те певтеме веденть велькссэ
Ледстни гайгиця славанть?
Эсь эрямонзо ильведьксэкс
Тунь эзь ловт. Сюды ломанть?

Неи, коданя Европанть
Стявтнизе кумажа лангс?
Эли весень эйстэ сёпозь,
Ледстни салавань кеняркс?

Тесэ, иневедь куншкасо,
Печти сон эсь сыречинть.
Чаво усиянь тюрьмасо
Васты эрьва валске чинть.

Ведесь каршонзо кевери,
Прок кевкстни уцяскадо:
Мезекс чачить, мезекс эрить?
Ды мезе мельгат кадовсь?

*** 
Пиземесь латопряванть зэрнезь чийсь,
Виев вармадонть сыре чувттнэ лакасть.
Тондеть арсематне монь прява лийсть,
Ды морга лангсо частнэ састо чакасть.

Мон зярдояк а улян тонеть никс.
Нусманя мелесь те седейсэм нури.
Сюлми минек аволь эрямонь пикс –
Кавто седейстэ таргазь чова суре.
				1984

СИКСТИНСКОЙ МАДОННАНТЕНЬ

Алтави советской воинтнэнень ды художниктненень-реставратортнэнень, конат идизь, ванстызь ёмамодо Дрездэнэнь галереянь шедевратнень

Нусманят, ризксэвть сельмтне,
Турватне а мизолдыть.
Авань вечкиця кедтне
Чевтьстэ эйденть кутмордыть.

Стакасто таргсевсь оймесь:
Эзь кенярдовт уцяскась,
Зярдо фашизмась ормакс
Европанть синдтресь, тапась.

Душмантнэ – верьгизт вачот,
Ёртыдизь начко шахтас.
Сэвсть дивавтыця чачот
Чоподась ды куштавксось.

Мон кеман, эзик стувто,
Кие ливтинзеть оляс,
Кода Изнямонь тундось
Тонь икеле сюконясь.

Умок мадстезь се толось,
Мильонт коната пултась,
Но раужо коволонть
Таго уш бажить пувтамс!

Нать, секс мелявксовт сельметь,
Турват тунь а мизолдыть.
Тонь чевте, мазый кедеть
Ванстозь эйденть кутмордыть.
				1984

*** 
А мон тонь вакссо эрямованть молян.
Лиясто кевкстнян эсень: кода улемс?
Пеняцямс пазнэнь ды уясканть сюдомс?
Эль тонь эрямос апак кавтолдт совамс?

А весть марсинь: часиянть кис бороцить!
Ёвтынк, кода? Теде кияк а корты.
А бути монь часиясь – ломань сельведть?
Кода сестэ сонзэ кисэ бороцямс?

Истя питнейстэ часия а саян!
Кадык пингезэм мон тонстеметь майсян,
Пеняцян пазнэнь ды уцяскам сюдан –
Тень кисэ монь кияк а сюдосамам!
				1984
*** 
Тусь вечкемась… Васень ловокс солась.
Чамсь седеем, теке кадонь кудо.
Гайтенть таркас стака сэтьме совась
Ды лекшкадсь оймезэм, теке ундос.

Дивазь ледстнян минек вастнематнень,
Зярдо эйсэм сонсь чипаесь гувнось…
Ков потасть сеть а ёвтавикс шкатне?
Мекс мештьсэм а кеняркс – варма увны?

Тусь вечкемась… А мезть чумот вешнемс.
Ды тоньгак а мезекс стяко корямс:
Мадстезь толбандясонть уш а эжнемс.
Мезекс сестэ куловтнэнь сокарян?..

СЭЙ-СЁНАГОНОНЬ КОРЯС
Кельме менельсэнть
Лёмонь цецякс невтизе прянзо
Прыця ловнесь…
Ды ансяк пек нурькине шкас,
Марявсь, тундось тенек велявтсь.
				1984

*** 
			Од шкань ялганень
Туить, удалов эзить варшта.
Эскелить састо, апак тално.
Седеем нартемкс ведте корштась –
Симть тусто сэпенть, иля вално!

Сельведтне лакасть оймень толсо
Ды бажасть велькска чудезь туемс.
Кизэнь вармась сынст нардтнесь сёлмсо
Ды монь лацемс валт снартнесь муемс.

Весе пертьпельксэсь, валскень ошось,
Эрьва лекстявксось ледстясть сельметь.
Тонь виев кедтне, оймекоштось
Васень вечкемань лембенть вельмевтсть.
				1984
*** 
Колоньгемень телеть
Эзинь фатя, кода
Ношкстасть монь пря велькска
Даволонь лишмесэ.

Колоньгемень телеть
Эзинь фатя, кода
Викшнизь сырнень черем
Сиянь стамсуресэ.

Вай, мекс истя читне
Мельга-мельцек капшить?
Теке тундонь ловось,
Чинзэ каршо солыть.
Вай, ёвтынк, цецятне
Мекс курок пекставить?
Тейтерьксчинь мазычись
Мекс пек курок олы?..

Мелявксось седеем
Чинек-венек скири:
Неян мон сормсевксэм
Ды шержеем сюдан.
Секс талны седеем,
Секс ёжом апаро,
Мекс тондеть икеле
Эрямованть ютан.

ПУЛТАЗЬ СЁРМА
Покш талнома, певтеме вечкема
Сёрмантень путынь мон седейстэм!
Ризкст, янксемат, уцяскас кемема
Муевлить, дугай, сонзэ эйстэ.

Зярдо ожо човине толгелесь
Капшазь нильнесь сёрманть пестэ пев,
Пелеветь, марявсь, валдомгадсь велесь,
Мештем жо лепштизе калмонь кев.

Те конёвсонть ульнесь седей лембем,
Арсинь: казян тонеть эрямс вий.
Эзь эряво – палсь сон коське ленгекс,
Прась масторов шожда кулов лий.

*** 
Сеедьстэ кевкстнян эсень прям:
Мезекс чачинь? Мезекс касынь?
Мезес путыя мазый шкам?
Уцяска кодамо сасынь?
Кинень часия мон казинь?

Максынь-эзинь кинень кеняркс?
Паряк, эждинь кельмезь ойме?
Свал ли арсемам ульнесть ванькст?
Топавтынь ли паро койтнень:
Теинь эрямонтень поладкс?

Свал ли стихсэм виденть кортан?
Эзинь манявкшно ды манче? –
Стакат кевкстематнень путан:
Кутьмеренть кирдть, иля менче! –
Мон монсь эсь эйстэм кшнат лутан…

ЯВОМА
Се вестэнть валсь виев пиземе,
Ёндолонь валдось сельмть сокоргавтсь.
Паксяванть кутмордазь мольсть кавто,
Даволонь каштанчинть покордасть.
Пурьгинесь цярнось эрьва ёндо,
Човорявсть модась ды менелесь.
Но сынь эзть капша, ютасть састо,
Куш а вельть маласольгак велесь.
Вана пачкодсть. Шкась сась – явома.
Тейтеренть чамас токавсть кедтне.
Кадовсь коморонтень кевкстема:
Пиземесь начтынзе? Сельведтне?..

*** 
Зярдо менельстэ неят теште,
Содак: те монь оймем тонь лангс варштась.
Зярдо пуви пештезэть варма,
Содак: те монь коштом тонь эйс токась.
Зярдо туи сэтьме пиземе,
Содак: те монь сельведем састо прасть.
Зярдо вальмас эртеви тарад,
Содак: седеем пелезь теть чакадсь.
Зярдо велькссэть либорды нармунь,
Содак: те монь вечкемам тонеть сась.
					1984

ЭЙДЕНЬ КУЖО

УШОДКС ВАЛ

«Чилисемасо» важодемстэ сеедьстэ савкшны эрсемс эрзянь велесэ, школасо. Ды секе тев марян пеняцямот: арасть эли вельть аламо эрзянь келень тонавтыцянтень лездамонь кедьёнкстнэде. Тень мельсэ кирдезь, бажинь мейсэ маштан лездамо ды сёрмадыя-теия «Эйдень кужо» пусминенть. Сонзэ эйс совасть вишка ловныцянтень алтазь стихем, кельяжамот, тундонь, пиземень, чинь сееремат, ловомкат, улить лездыця кевкстемат, ташто валтнэнень максови смустень панжома.
									Авторось.

ЧЕВГЕЛЬ ДЫ ВАЛДАСЯ
Ёвкске

Умоктояк умок вейке эрзянь велесэ эрясь-аштесь тейтерька — Валдася. Сон чачсь тунда, валскень стямсто. Чись лисекшнэсь, ушоськак, кудоськак валозельть маней валдосо, улема, секс ансяк чачозь эйденть лемдизь Валдасякс. Ды лемесь алкукс пек ладясь тензэ: черензэ ашназальть, сельмензэ сэнть, теке вирь чирева касыця сэнькай цецятне, конатнестэ Валдася кодси каштазт. Вана нейгак сон яки од касовкссо вельтязь Трокс кужованть ды пешкс куротнень алдо кочкси пештть.
Валдася вечки вирьга якамо. Содазь, пек васов ськамонзо а сыргси, ансяк сырькаензэ (бабанзо) марто; маласо кужотнень ды янтнэнь сонськак вадрясто содасынзе: чей, а вишкине, кавксо тундот тензэ топодсть.
Те куронть алдо пешттне пурнавсть, Валдася варштась верев: тёкшсто нурьгсть зярыя керьмазт. «А саевить, пек вереть, – мелявтозевсь тейтерькась. – Кадык, ялатеке прыть, алдо кочкасынь», – оймавтызе сон эсь прянзо. Сыре тумонть пелев ютамсто айгинзе кавтов кискань лёмзеркс тарадтнэнь ды вайкставсь: икелензэ сэрьс якстересэ цитнесь чевгель куро. Сонзэ тустосто палыця цюцёвтне, теке толонь пусмот, цивтёрдсть лопатнень потсо ды, марявсь, валдомгавтсть чопода сулейсэ копачазь куротнень. Валдасянь мельс таго-мекс ледсь телесь, пельсчопода кудось, чевсялгомась, конань ванстомо сонзэ эрьва чокшнэ кармавтнесть покштнэ. Покштязо кодыль карть, тетязо пандтнесь кевердень кемть, сырькаезэ беряньстэ неи, секс чокшнэ ланга кедьтевс а кундси. Сон каштлангсо ёвтни ёвкс Валдасянь кавто ялакстнэнень. Авазо викшни од руця. Валдасянень мерезь ванномс палыця чевенть ды аванзо кедтнень мельга: толонтькак вансты, викшнема лувонтькак реди. Ютазь тельня толонь ванстомадо сонзэ лоткавтызь: те тевенть ней топавты кото иесэ ялаксозо Акай. Валдасянь авазо озавтызе викшнеме.
…Тейтерькась сельмень апак сае вансь чевгель куронть лангс. «Чев-кель, чев-кель», – стамбаро тошкасть турванзо. Ды, теке онстонзо, якстердиця цюцёвтнэнь таркас несь палыця чевень толгельнеть. «Вай, – кивчкадсь арсемась, – паряк, секс лемдизьгак чевгелекс?!»
Кудов сон сась пек паро ёжосо. Кецявтсть аволь ансяк Вирявань казнетне – кочказь пешттне ды чевгельтне. Валдасянень марявсь, сонсь Масторавась панжтнизе тензэ мазычинь кенкшенть ды мерсь: «Совак, тейтернем, варштак, весементь редик ды саик оймезэть. Пертьпельксэнь мазычись, нармунень моротне, эрзянь валонь гайгемась – те весе тонь. Ванстыть сынст! Те – тонь сюпавчить!»

КЕВКСТЕМАТНЕ:
1. Зярдо ульнесь те тевесь?
2. Мейс Валдася якась вирев?
3. Мезесь истя пек абунгавтызе тейтерненть?
4. Кода кезэрень пингене ютавтыльть телень чокшнэнть эрзянь кудосо? Одов ловномс, мезе ледсь Валдасянь мельс чевгель куронть лангс ванномсто?
5. Кода теевсь чевгель валось?
6. Мезе кармавтсь Масторавась?

ЛЕЗДЫЦЯ
Натань течи мелявкс стявты,
Тевень тееме кармавты.
Авазо реветнень нары,
Секс сынь оно кардсо парыть.

Васоньбеельтне кальцкаить –
Вирезкетне чубаст каить,
Шождасто рунгост сорновтыть,
«Бе!» мерить – мельспарост ёвтыть.

Ната яки калдань келес
Ды понатнень пурны элес.
Сон покш тейтерь, сон лездыця –
Васень классо тонавтниця.

Ната варштазевсь менелев:
(Вай, сон весе пондакш пелев!)
– Ванта, авай, вере-вере
Чиськак течи нары реветь!

Сырнень васоньбеелензэ
Бойкасто якить кедьсэнзэ.
Капши – понатнень правтынзе,
Кие сынст ней пурнасынзе?

– Иля мелявто, ойминем, –
Мерсь авазо, – сти варминесь –
Менелькардазонть ютасы,
Ваньксстэ-ваньксстэ урядасы.
КЕВКСТЕМАТНЕ:
1. Кие соды, кода нарыть реветнень? Зярдо тень тейнить?
2. Мейсэ лездась аванстэнь Ната?
3. Мезекс неявсть Натанень менельсэ пельтне?

НАЛКСЕМА КУЖОСО

– Эрьга, Серьга, листя ушов,
Ялга юткс налксема кужов.
Кекшнемнесэ налксетяно,
Вейке-вейкень вешнетяно.

	Эй-гей, эге-гей,
	Минек кужонок келей!

Эцесь Ната куро алов,
Маря совась кустемалов,
Ведьбарь экшес ландясь Онта,
Оляс кадовсть та-кинь котат.

	Эй-гей, эге-гей,
	Ки муеви икелев?

Мика чийни, ялгат вешни:
Козонь чаракайтне кекшнесть?
Вана котатнень неинзе
Ды кочкарядо кундынзе.
	–Эй-гей, эге-гей,
	Мон муитинь, листя тей!

Кирмалав лопатнень потсто
Кие састо лиси тосто?
Вишка тейтерькинесь Варка
Эзь муе кекшема тарка.

	Эй-гей, эге-гей,
	Минек кужонок келей!
Эй-гей, эге-гей,
	Чиеде налксеме тей!

КЕВКСТЕМАТНЕ:
1. Кодат налксемат содатадо тынь? Мейсэ налксетядо?
2. Кодамо налксемадо кортави те стихсэнть?
3. Кие козонь кекшсь?

*** 
Ютан, эскелян Моданть ланга
Пиже лаймов ветиця янга.
Перькам мизолдыть-ракить цецят,
Монгак мизолдан каршост, кецян.
Оно пейди ашо пейделькась,
Теке ялгам, шабрань тейтерькась,
Чары перьканзо нимилявнесь,
Сон налкси, кежензэ а савтни.
Стамбаро бизны важов мекшесь:
«Козонь тесэ медьарвось кекшезь?»
Ёндолокс кивчкаи цянавось,
Маряви, пельтнестэ сон явовсь.
Сырнень суманьсэ оршазь Чизэ
Эскели, теке васолпокштям.
Кода паро: таго сась кизэ,
Ды Пурьгинесь гайтевстэ локштядсь!
Мон мартост чийнян, налксян, пейдян:
Монгак Чипазонь-Модань эйдян!
Минь ве кудосо эрятано,
Мекс ансяк а свал ялгатано?

КЕВКСТЕМАТНЕ:
1. Мезе несь эйкакшось лаймов (луга, пойма) молемстэ?
2. Мекс Чись вейкетстяви покштянзо марто?
3. Мекс ломанентень эряви ванстомс Моданть, пертьпельксэнть?

ОКСИНЕ
(Морыне)
Окся, Окся, Оксине,
Мазый, пиже дугине.
Мейсэ Оксянь парозо,
Мейсэ Оксянь вадрязо?
Ашназынеть черензэ,
Сэньшть мерицят сельмензэ.
Мако цецят турванзо,
Ашо повнэть пеензэ.
Чова сурсемть кеднензэ,
Ливчанинеть эзнензэ,
Лияназонь палязо,
Стызе тензэ авазо.
Яки Оксюш ушова,
Маризьвелень кужова.
Теке цянав, чоледи,
Баягинекс жольдерди.
Вай-вай, вай-вай-вай!
Вай-вай-вай!

ЧАЧОМА ЧИ
(Морыне)
Течи топодсть монень вете,
Кискалевкс тень рамась тетям.
Пулынезэ – пшти урыне,
Пилетне, теке сюрынеть.
Кав, кав, кав!
Патям кандсь тень каткалевкске,
Ёжов: вечки ансяк пенькскеть.
Ловцонть чинензэ марясы –
Сеске моронзо рангстасы:
Мав, мав, мав!
Састь покштянь марто сырькаем –
Казнест кескавсо урькаи.
– Цёра нуцьканок вейкине,
Вана тензэ тулякине.
Урьк, урьк, урьк!
Минек шабрась, Даря патясь,
Монь чачома чинтень фатясь.
– Сеялевкске казян! – тошкадсь,
Кардов седе курок ношкстась.
Ме, ме, ме!
Сыре патям марясь тевде –
Пек кувать эзь яжа превтнень:
Мацейлевксэнзэ саизе
Ды казнекс монень кандызе.
Га, га, га!
Зярдо ракшатнень неинзе,
Авам кедтнень рукштядинзе:
– Ярь, цёрам, кардо тейтяно
Ды аренда минь сайтяно!
Кав, кав, кав! Урьк, урьк, урьк!
Мав, мав, мав! Га, га, га! Ме-е-е-е!

СОКСТ
«Молян – молить, лоткан – лоткить,
Тикше каян – а ярсыть», –
Ялгам парта экшсэ носкить,
Мезе истямось? – арсить.

Тельня сынь мельспаро казить,
Сэрей ловшушмот ютыть.
Кадык авам эйсэнь пази:
– Тон таго сэрьс начко сыть!

Сайсынь соксом, кузян пандов,
Лашмонть ёнов тештан ян.
Сокстнэ эйсэнь вармакс кандыть.
Ваннодо, кода ливтян!

ЭРЗЯНЬ ЛЕМТЬ
Пургаз, Промза, Арис,
Валгуж, Кемай, Маризь –
Кезэрть покштянь лемтне,
Виевельть сынст тевтне.
Литава, Мазярго,
Кемаль ды Кастарго –
Умок пингест прядовсть,
Лемест морос кадовсть.
Смустевть, гайтевть, мазыйть, –
Сокицянь, чинязонь, –
Лемтне ульнесть азорт,
Теке кучовкст Пазонь.
Эй, эрзянь од цёрат!
Эй, эрзянь од ават!
Мекс тынк эйденк Жорат,
Танюшат ды Слават?..
Косо эрзянь коронк?
Косо эрзянь чачонк?
Мекс тынк кургоморонк
Ансяк: «Пекесь вачо»?
Кезэрень покштятне,
Покштянь покшаватне
Максост вий миненек
Ды пшкадест кисэнек.
Витава, Лияна,
Кастуша, Вияна,
Эрьгела, Артана,
Минь тынк учотано!

КЕВКСТЕМАТНЕ:
1. Кодат ульнесть эрзятнень кезэрень лемест?
2. Кона лемтне тесэ цёрань, конат – тейтерь-авань?
3. Лемтнень смустест.

(Лемтнеде вант: «Чилисема», 2004 иень 3, 4, 5 №№)

ЭЛЬДЕ ДЫ ВАШИНЕ
Вашо, вашо, вашине,
Нурька пуло, ашине,
Кольни-эльни, криндявтни,
Аванзо перька ардтни.

Васня ве пелев арды,
Удалць пильгсэ брикстяди,
Мейле аванстэнь эци,
Тантей ловцонтень кеци.

Вана кадовсь удалов,
Эльдесь валгсь уш пандалов.
– Ми-го-го! Косат, цёрам?
Мекс а кунсолат-чарат?

Неят, улав покш ускан,
Ломанентень мон лездан.
Ва, кудос пачкодтяно –
Парстине оймсетяно.

КЕВКСТЕМАТНЕ:
1. Кодат кудоютконь ракшат содатадо?
2. Кодамо сынст лезэст ломанентень?

«ИМПОРТНОЙ» ПАНАР
Цёрась Микита а важов,
Эрзякс кортамо эзь бажа.
«Шумбрат» эрзянь валонть таркас
«Здрасте» пейтнень пачка таргась.
Якась Микита базаров,
Рамась панар алясь паро:
Пондакш прят тештязь мештева,
Tumon' petkiel! – кутьмерева.
Цёрась оршизе, шны прянзо:
Арасть ломанть коряванзо.
Панаром, келя, немецень,
Истят улить аволь весень.
Сыре покштязо ловнызе,
«Дойчень» кельстэ ютавтызе.
Нуцьканть сельмтне натой летькемсть –
Сёрмадозель: «Тумонь петькель!»
Истя мертяно весенень
Неень пингень эрзятненень:
Ки келензэ а содасы,
Тумонь петькелекс лемдясызь!

КЕВКСТЕМАТНЕ:
1. Обуцянь кодат ёнкст пейдевить те стихсэнть?
2. Кодамо ульнесь цёрась Микита?
3. Кинень мернить «тумонь петькель»?

ОДИРЬВАНЬ САЕМА
Горниповнэть, баягинеть
Чирькенть ало жой-жой-жой!
Морыть тейтерть ды авинеть:
Моли урьвакстомань кой.

Одирьвинесь сазоронстэнь
Тейтерьксчинть ризнэзь кази:
Кирьгас каи сон паронстэнь
Парсейведьмине мазый.

Тейтерь-ялгат сейрить-пижнить:
Таркат-ацамот миить.
Урьвалятне лексить-кижныть, –
Эрямопаренть кандыть.

Покшкудась шержей сакало,
Онаванть толсо чансти;
Уредевень карксонть ало
Торось, теке ёндол, пшти.

Ривезь вайгельне кудавась
Лукшинть шнасы-кепсесы.
Сон колыцянть – ведунаванть
Салмукс нерьсэ тенсесы.

– Их-вай-ёх, вай-и-вай-ёх!
Панжинка ортанк келейстэ,
Кепсинка лавцянк сэрейстэ:
Монь кедьсэ Норовавинесь,

Монь кедьсэ оев лукшинесь.
Мацейойсэ минь ичинек,
Сисем слойсэ минь путынек…
Их-вай-ёх, вай-и-вай-ёх!..

КЕВКСТЕМАТНЕ:
1. Кода ней ютавтови урьвакстомань коесь?
2. Кода сон ютавтовиль седикеле?
3. Ташто валтнэнь смустест панжомась.
4. Кудосо кевкстнемс ды сёрмадомс сырькаест пельде одирьвань урьнемат, кудавань морот, мирденень лисемадо ёвтнемат.

НУРЬКА МОРЫНЕТЬ

Минь од ломанть – тонавтницят,
Вандынь чив бажатано.
Тыненк, ялгат-кунсолыцят,
Морынеть моратано.

Минь нузякстнэнь, прянь шныцятнень
Пшти валсо ледстясынек.
Сынст наксадо обуцятнень
Чивалдос ливтнесынек.

Мезень лашт куринкань келес
Сэтьменть пестэ пес нарды?
Те минек Вирясов Коля
Кудов «кавтосо» арды!

Витя – кол, сон тунь а сорны:
«Эк, тандавтымизь – диктант!»
Ильведевкстнэ пейдить – корныть,
Шешкить тетраденть, прок танкт.

Света якси, теке пава,
Пилесэнзэ – сырнень повт.
Мекс журналсо теке шкава
Панжовсть «кавтот» – горниповт?

Кенжтне артозь, чертне пондакшт –
Те Лариса – мазычи.
Сон васень уроксто саезь
Меельценть нувсезь учи.

Петра – сэрей, келей лавтов,
Эрьва мокшнась – пондонь кев.
Моли – коштонть яви кавтов,
Тонавтнемстэ – тумо прев.

Эдик – цёрась «пек культурной»,
Нулгоди меремс авай.
Сон монголонь ханонть лемсэ
Аванстэнь мери: Мамай.

Минь морынек, минь пейдинек
Тунь аволь згилямонь кис.
Апаронть эйсэ айгинек
Паронть изнявксонзо кис!

ФУТБОЛОНЬ ВЕЧКИЦЯ
Минек Ваня – цёркась «кол»,
А стяко лемдизь: Ёндол.
Сон истя вечки футбол,
Мик онстонзо пижни: «Го-о-ол!»

Чары-вели, пстии кевть.
А капши таштамо превть,
Ливтни, теке вармамевть,
Ды меньгак а соды тевть.

Покштясь кармась сёвномо,
Мери книгань ловномо:
– Вант, Иван, курок касат –
Ансяк оска тон сасат!

ВАСЕНЬ ЛОВ
Чинзэ стямсто монгак стинь
Ды ушов чиезь ношкстынь:
Вай, паксянок ёмасть ков?
Пертьпельганок сравтовсь лов!

Латось – ашо, пиресь – ашо,
Чувттнэнь прява – манкань каша…
Вана мекс шержей варакась
Исяк чокшнэ карнозь ракась!

ПЕЙДЕЛЬКА
Кива моли тейтерькине,
Кинть чиресэ – пейделькине,
Чинтень мазыйстэ мизолды,
Пейнесэнзэ сон ашолды.

– Ков тон молят, тейтерькине?
– Тонь ванномо, пейделькине!
Тон, теке вишка чипайне,
Перькат паксянь морот гайнить!

НЯКАТ
Эйдень кужов кецязь яксян,
Тосо някасо мон налксян.
Стан палинеть тенст, руцинеть,
Викшнян икельга пацинеть.

Течи някам марто вейсэ
Чинзэ чоп ульнинек тевсэ:
Пандят кочкинек, валнынек –
Ашо палянзо ваднинек.

Вай, авакай! Мазяргинем,
Валдо сельме тейтерькинем!
Каик курок каргоць палят,
Аволидизь нее алят!..

Монь някинем мазыйть-мазыйть,
Паляст ванькст, аволь рудазовт.
Инжекс монь марто сынь яксить.
Одирьвасояк мик налксить!
***
Бур, бур, паксябур,
Ливтяк, ливтяк, паксябур,
Вана тонеть вейке сур,
Вана кедьлапушкам, –
Ливтяк менелькуншкав!
*** 
Лютим-беть, лютим-беть –
Яки овто – понав кедь.
Тельня уды, теке веть,
Кизна бажи муемс медь.
*** 
Лунтик-лунтик – верьгизнэсь
Урномасо кошт сезни.
Полгарь сельме нумолнэнть
Седейнезэ кирнявтни.
*** 
Юв-яв моли ривезькесь,
Манчигайне письпекесь.
Ашо ловонть сон никси,
Прянзо менелев кепси.
Ванта, ванта, вантака:
Вере – ожо ципака!
Эх, ёжовне, манявить:
Ковонть ципакакс ловик!

НИМИЛЯВНЕ
Нимилявне, олявне,
Шожда сёлмо, сёрмавне.
Цеця ланга тон ливтнят,
Мезть тия-тува эвтят?
Мон тейтерне-тякине,
Теке вишка някине.
Тонь марто мон налксевлинь,
Тикше ланга яксевлинь.
Мельгат чиян кивтеме –
Саемака ливтнеме!
БАЛЯГИНЕ
Сэнь сельмине – балягине,
Кизэнь вирьсэ тон цецине.
Вармась юхади – диль-бом, –
Гайги сиянь горнипов.

НЯКАНЬ МАДСТЕМА
Улю-балю-укута,
Тюлю-балю-утюта,
Мадть, эйдинем-някинем,
Лёмзёркайне – какинем.
Чевте таркат ацынек,
Мазый палят каинек,
Сельминетнень конинек,
Лавсень моро морынек.
Улю-балю-баль-балю,
Улю-балю-балю-лю.

ЦИПАКИНЕТЬ
Ципа-ципа-ципакинеть,
Ожо киринеть, чевтинеть!
Лисьмань ведне тенк каян,
Суроямкскеть певердян.
Седе курок касодо,
А кирдтядызь вачодо.
Парстине толгиядо,
Монень алт алыядо.
Сетне алтнэнь артсынек –
Инечинть вастасынек!

ВАЙГЕЛЬТЬ
Кискась цийни,
Сеськесь бийни,
Атякшкесь: ку-ку-рю-ку!
Каткась мавкстни,
Галась гагстни,
Тувось кардсо: хрю-хрю-хрю!
Вазось пары,
Эйдесь чары,
Кукинесь: ку-ку, ку-ку!
Тундонь коштось
Гайтте пешкедсь,
Седеесь: ийо-вай-йо! –
Ризкстэме эрямс паро!

ЛОВОМКАТ
*** 
Вейке, кавто –
Веревбандт;
Колмо-ниле –
Аловбандт;
Вете, кото –
Трокс, кувалт;
Сисем, кавксо –
Мекев-васов;
Вейксэ, кемень –
Скок менелев!
*** 
Сёрмат тештан,
Тарка пештян,
Сизинь, сизинь –
Ней оймсян.
Кедем витьсынь,
Суром витьсынь,
Весе сэрьсэм
Видьстэ стян.
Верев – алов,
Ней – удалов,
Трокс – келес
Ды мекевланк.
А кадован
Ды а сизян,
Нузяксом изнясынь –
Бамк!
*** 
Вейке, кавто, колмо, ниле,
Монь кискинем стядо пиле.
Налкси, онги: кав, кав, кав!
Кинь онгизе – лиссть бокав!
КЕЛЬЯЖАМОТ
*** 
Эске чаван –
Эйстэть яван,
Эсень эськам
Энгамтан:
Цецясь олы,
Эесь солы…
Мезть кисэнзэ
Мелявтан?
*** 
– Тетяй, тетяй, тете мезе,
Ёвтык, коданя лемезэ?
Тюмушункань цёраст Тюма
Тертязь скалсо соки ума!
*** 
Чаво пире,
Эрьке чире,
Чуварт чован,
Чупунян,
Чикор-лакор
Чиремсь чарось,
Чиян, эрькес
Чопавтян.

*** 
Боря, Боря, иля соря,
Кияксонть тенсизе Оря.
Маря Орянень лездась –
Сонзэ марто партат шлясь.

ТУНДОНЬ, ПИЗЕМЕНЬ, ЧИНЬ ТЕРДЕМАТ-СЕЕРЕМАТ
*** 
А, тундыне, тундыне,
Валдо, мазый, пижине!
Тонь тердеме кундынек,
Тон пек учозь инженек.

Сака, сака, тундыне,
Сака, цецяв пацине!
Тонеть каша пидинек,
Тонеть брага теинек!
*** 
Пизек, пизек, пиземе,
Иля сода сизема!
Шлить пулиязь виренек,
Симдить эмежпиренек!
*** 
Валт, валт, пиземне!
Ливтян тонеть эземне.
Пизят, пизят, тон сизят,
Эземс оймсеме озат!
*** 
Вай, пурьгине, пурьгине,
Тон а верьгиз, а пине.
Менельбрява тонь кинеть,
Пельтнень ланга тон чийнят.
Иля кежейстэ урно!
Морак, каткинекс мурнозь.
Пурныть локшот-ёндолот,
Пекстыть вармат-коволот!
*** 
Чипатяй, лиссть, лиссть:
Ашо сараз теть максан!
Чопода, тук, тук:
Раужо сараз теть максан!
*** 
Варштак, варштак, чипайне,
Инечистэ ал максан!
Варштак, варштак, чипайне,
Бука печкан – пря максан!

ТАЛАЙ СЁКСЬ
Меельце лопат правты ожоковось,
Кайсевтезь чувттнэ виздить штапочидест,
Учить, зярдо оршасынзе сынст ловось,
Ды одс кармить арсеме кизэнь псиденть.

Истямо шкане кецнемс тунь а мезнень:
Потмура ушо, рудаз, кивень менель;
Сэредить весе ловажат ды эзнеть.
Кода ойментень тардемадо менемс?

Лиссть, оям, вирев, лиссть, дугинем, паксяв!
Иля аште кудосо, диванс педязь!
Бути чистэ тон сиземазот яксят,
Кравтсыть орматнень: рунгот илизь недя!

Масторавась кази теть паро ёжо,
Ризксэть нардасы, мельсапарот шлясы.
Кадык лопатнеяк уш аволь ожот, –
Эрямонь виеть ялатеке касы!
				2006

ВЕЧКЕМАНЬ МЕЛЯВКСТ
Ох и ялгинеть, ох и дугинеть,
Сайса кедезэнь балалайкинем.
Моро серьгедян – лексти ойминем;
Стака мелявкстнэде чамозо принем!

Ох и седяка, ох и морака,
Пси вечкемадом тензэ ёвтака.
Пачтяк сонензэ: илязо рака,
Марязо валтнэнь: «Вастомо сака!»

Вай, седейбелькскем, кода мон майсян!
Ризнэмань леентень чистэ чис вайсян:
Вечкат-а вечкат, ледстнят-а ледстнят?
Мондень арсемстэ кецнят-а кецнят?

Ужо черьбулом мазыйстэ сравтсынь,
Толгель парсейсэ сюлмос пурнасынь.
Цёков вайгельсэ тундонь пиресэ
Вечкемань мелявкстнэнь, ялгат, урьнесынь.
				2005
*** 
…Эрзянь тейтерть ды од ават,
Ёвксонь мазый чинязават,
Сайнизь пакарест ды штерест,
Сурень ды коцтонь кептерест,
Эзизь стувтне мазый морост,
Раксицянь кенярксов корост,
Пурнавильть аштема кудос;
Натой нузякстнэ эзть удо!
Тесэ кодыльть сынь ды штердильть, –
Од цёратнень мельгаст тердильть;
Пкйдильть-раксильть, морыльть-киштильть,
Секе шкава сустыльть-викшнильть.
Тесэ ёрокост сынь кастыльть,
Тесэ мукшныльть полат-вастат…
Ай, кодамо коесь пароль!
Сонзэ эйстэ лезэсь зяроль!

Эрьга, ялгат, серьгедтяно,
Эрямонь толт верьгедтяно;
Алкуксонь эрзякс ультяно,
Аштема кудов мольтяно:
Эрзянь койтнень вельмевтьсынек,
Тиринь келенть а стувтсынек!
				2005
*** 
Сияждыця телень яннэ,
Тон монь эйсэ тердят ков?
Велькссэть тештесь цитни-ванны
Озксонь штатолокс васов.

Ризкст эли кецямот ванстат?
Эль капшавтат ёмамос?
Лездак пупи ловонь танстеть
Вечкемс тунонь соламос.

Каик нурдом ланга зорянть,
Эрьбань тарад – новта пес.
Монсь сан киньгак апак коря
Пазонь ортатнень чирес.

*** 
		Шура сазоронтень
Те масторсонть мон ансяк ютыця,
Шожда кедьсэ монень ахолдак.
Сёксня ковонь валдось васькавтыця,
Сэтьме-сэтьме, тон теде содат.

Васенцеде ковонть эйстэ эжнян,
Васенцеде экшесь тень а кельме.
Ды таго вечкеманть лангс а кеждян,
Куш сон арась, яла тензэ кеман.

Тень теизь минек келей лаймотне,
Лей чирень ашо чувармодась,
Вечкемасо манявозь ойметне,
Конат лажи ёжодо лондадсть.

Паряк, секс кидеяк мон а кекшса,
Ды киненьгак а сави савтомс –
Тиринь масторонть тонь ладсо вечкса,
Те вечкемась миненек – кавтов.

*** 
Сёксень экшесэнть истямо паро
Умарина – ойменть сорновтнемс
Ды ванномс, кода Чипазонь чарось
Варма мельга ведьганть кирнявтни.

Сизезь рунгонть мельспаро кольневтнемс, –
Лангсонть покшчинь ашо оршамот.
Мазый моро седейстэ жольневтемс,
Учомс стамбаро инжень самонть.

Мон тонавтан, тонавтан седеем
Лёмонь цецятнень сельмсэнь ванстомс.
Натой кевтнень чови чудий ведесь,
Ирдезт яжи ризнэмань канстось.

Тешттнень баягаст гайгить каштмолезь,
Эрьва лопинесь – Пазонь штатол.
Карман аштеме састо, чатьмонезь,
Кенкш а панжан, а вельмевтян тол.

ШТЕРИНЕ
Сайса мон штеринем, эземс озан,
Эсь ледстнематнестэ суре штердян.
Суре штердян, валт певердян
Ды вечкемадом тенк ёвтнян.

Ялгинеть-дугинеть, содань ломанть,
Седеем панжса тенк, модас коман;
Модас коман, тыненк видькстан:
Урьвакстозь цёра мон вечкан!

Вай, штере, штерине, тапавсь суресь!
Мезекс монь талновты лиянь мирдесь?
Мезекс вечкевсь, мезекс вастовсь,
Мезекс седеезэм кадовсь?

Арсемам суринеть, сезневсть, кершавсть,
Прок минек янонок, вастовсть ды явсть.
Те сурестэнть, монськак содан,
Вейсэ эрямс коцт а кодан…
				1996
Александр ПОЛЕЖАЕВ
*** 
Зярдо оймем велявты калянь кевекс,
Зярдо сельмем сельведтнеде коськить,
Зярдо седеем палы сиртень чевекс,
Ды онт-манчицят удомстом а сыть,

Сестэ саян мон кивень вейке пуля,
Ды зярс ледевксэсь менельсэнть вайксты –
Меельце мором, прок меельце куля,
Моданть лангсо апак капша гайгсты.

Верев удемем туемстэ чудевтса,
Кадык куломам покордамокс сти.
Мон эрямонь майсемам теньсэ невтьса,
Кона певтеме ды, прок торо, пшти.

Ды зярдо куломадо мейлень вестэнть,
Калмтнэнь юткова яказь, тыненк сан,
Мон тыненк видечинть ёвтаса сестэ:
Кода пайстомо тосо мон эрян.

		МЕРКА
		Эстэнь Мастор
ТЕРДЕМА
Монь кудосо учи эйсэнь кискам.
Мольсь мелезэ, марян, кода цийни.
Мон сыре верьгиз, каргоць, пондакш киське,
Сандей ютксо чейбулова чийнян.

Никсян талакавтыця пертьпельксэнть,
Иредстиця тикшеванть кеверькшнян,
Губорьтнес ды кевтнес каднан тешксэм,
Идем ёвкст шанжавось коды велкьссэнь.

Кискась цийни – гайтесь менельс чави.
Эсеньгак урномам матры пиле.
Кавонст тертть монь кавтов сезить-явить:
Мештьсэнь – верьгиз, пильгем ало – пине.

ЧОПАЧА
Вирев оргодинь
Тонь маласто:
Илязт уле турвам тонь вакссо,
Токныця седеем чавозо састо,
Зярдо сурбрям марясызь псинть тонь сансто.

Ней лытан пиче алга,
Косо сэтьмель,
Тандавтнян репештява ютыцятнень,
Шержей верьгиз колневтян, ванан мель,
Нолсян левксэм – пингень поладыцятнень.

Ды ансяк кизэнь вене,
Зярдо палыть
Пандотнень прясо цитниця толбандят,
Эль сувонть пачк ковось валдонзо валы,
Велем удалов лажамо мон ландян.

Ды седеем мари,
Кода укстнят,
Кода чийнят ды монь вешнеме тукшнат.
Паряк, таго Пазось казьсамизь вастомасо –
Идемак пеель пестэ кшипалонь максомасо!

ЭНЯЛДОМА
Иля бажа, дугай, пандо пряв,
Рандо тёкшос иля кузе –
Тосо кевть, тосо ашолды лов,
Цитний чиденть сельметь сизить.

Иля эце, дугай, чинть алов
Сырнесэнзэ экшелямо.
Варштак, дугай, эсь раськенть ёнов:
Сон эйстэть ушодсь потамо.

Ванта, дугай, сынь а кенерить
Пандо пряв мельгат куземстэ.
Кадовсть-тапавсть, мекев кеверить…
Ды тон ськамот инязорэземсэ!

Зярдо чизэ валги пандот экшс,
Чачить сулейть дюм чопода веть,
Ледстясак, дугай, тиринь раськеть:
Ськамот берянь пачкодемс мик тёкшс –
Ды энялдозь венстясыть кедеть.

ТИРИНЬ КИЛЕЙТЬ
Лаймонть ланга мон эскелян,
Начко тикшенть пачко келян.
Чалгавксозом ведне пуромсь,
Губорь прясонть – инзей курот.
Тесэ ульнесь кудо, килейть.
Тиринь килейть! Тиринь килейть!

Юрсост касы тикше – уськаз,
Перькаст таргазь пупи уське.
«Тейтерьксчинь ванстыця карксось»
Пезнась чувттнэнь ашо карксамс.
Од тейтернеть, пиже принеть:
Тиринь килейть, тиринь килейть.

Автоматось увти лавтов.
Куломантень а мезть савтомс.
Каня, алкукс менель реди
Се, коната кутьмерьс ледни?
Сонгак неи мазый килейть?
Тиринь килейть! Тиринь килейть!

Верьсэ пургсезь ашо кересь,
Тикшеванть якстерди вересь,
Губорь ваксс кадозь изамот –
Сырнес нави валскень самось,
Кивень кснавсо леднезь килейть,
Тиринь килейть, тиринь ки…

КАДОМИЗЬ
Ков тынь минек шашттадо?
Иневедь икеленек.
Пижниця транзей марядо,
Илинк кола меленек.
Томбале лият эрить,
Эсь модаст парсте пирить.

Ков тынь минек шашттадо?
Пильгесуронок ведьсэть.
Човсо лаки, нетядо,
А вельтяви сон сэдьсэ.
Пандя минек лепштямо,
Тынь кадомизь эрямо!

ОБЩЕЖИТИЯСО
Валске ды чокшнэ монь эрямо таркась
Моли коткудав пизэ ёнов: тесэ
Кавксошка ломанть эвтить назой вармакс,
Пижнить ды морыть эли ракить вейсэ.

Ильтинь уш колоньгемень ниле кизэть –
Те шкас арась кудом, эземем-таркам.
Ялгам зярдыя тейнесть эстест пизэть –
Мон жо арсян ансяк эрямо кармамс…

НУСМАНЯ МОРО
Блюз
Масторонть ланга эрейстэ мольтяно,
Пертьпельгаяк лиясто а вантано.
А сюморды тень неемстэ седеесь:
Мезе теи берянь ломанень кедесь.

Синдезь чувтынесь сельведьсэ аварди,
Мастораванок пишти, кувси, тарди.
Оят, мезекс колатано кудонок?
Ёвтынка, кие нолдасы чумонок?

Инешкипазось тейсь миненек мода.
Сон парсте ванстома, тон теде содат?
Минь сонзэ мештестэ виенть сайтяно,
Лисьмапрянь сельмстэнзэ веденть симтяно.

Мастораванок, пильгезэть сюконян,
Весень пежетест кис тонеть мон коман.
Эрьва тарадкеть, лопинеть, цецинеть
Тонадозо ванстомо мик эйдинесь.				
			ЭСЬ ПРЯДОМ

Весемесь ушодови чачомасто. Монгак ушодан тосто. Чачинь умарьговонь 13-це чистэ Вишка Маризьвелень сокицянь кудосо. Тетям, Кемай Стёпа, пингензэ перть сокась-видсь мода, нусь-урядась сюрот, ушодксто пес ютызе войнанть; авам, Игань Поля, важодсь паксянь ды кудоютконь тевсэ, войнань шкасто парсте важодемань кис казезель медальсэ. Мондень башка трясть-кастасть колмо цёрат. Тетянь тонавтнемазо – сисем класст, авам содылинзе букватнень. Тень лангс апак вано сынь макссть монень аволь ансяк эрямо. Тетям пек вечкиль ловномо. Эйкакшпингеде пародояк паро ледстнемакс кадовсть сеть телень субутатне, зярдо сундерьгадозь тетям сыль Чаунзань МТС-стэ, шлиль-нардыль, ярсылинек вейсэ, ды сон таргиль кескавстонзо книга. Минь весе эцилинек каштлангс ды… понгилинек ёвксонь масторс. Истя тетянь кельбрясто монь седейс совасть Сивка-буркась, Конёк-горбунокось, Василиса Прекраснаясь ды рузонь книгань лия персонажтнэ. Зярдо школасо тонавтнемстэ пачкодинек Л.Толстоень «Воскресение» романонть видьс, монень пек содавикс ломанекс марявсть Катюша Масловаяк, Нехлюдов князеськак:каштлангсо тетянь ловноматне стяко эзть ёма!..
Ней мон сеедьстэ ледстнемасом велявтнян эйкакшпингезэм ды абунгадозь арсян: рузонь книгат тиринь кудосом ульнесть, а вана эрзянь, школань тонавтнема книгадо башка, арасель вейкеяк! Эрзянь книгатне, кода ней, истя сестэяк, нолдавсть пек аламо, ды сынь а пачкодильть эрзянь кудос. Минек книганть кияк зярдояк эзь машто ловныцянтень шнамо, паро ёнксонзо невтеме, секс сонзэ, маряви, рамамояк эзть капша, библиотекастояк эзть вешне.
Неень шкане, зярдо рузыявтомась ундс-пес эль паньсы эрзянь раськенть, мон салавань кеняркс марто арсян: паро аванень эзь саво якамс школав ды тень вельде сон кадовсь эрзянь ойме ломанекс! Кодат мазый лайшемат, озномат, превей валмеревкст, домка смустень ёвтамот, парявтнемат, кудавань вайгельть маринь мон сонзэ пельде! Истят мейле эзинь вастне вейкеяк книгасто, куш ловнынь сындест аволь аламо. Те кармавтымим арсеме: эрзянь раськенть превензэ, содамочизэ, мазычинь чарькодемазо ульнесть истят виевдеяк виевть, мик певтеме лепштамонть лангс апак вано ютасть зярыя тёжат иень трокс!
Авань кургсто мария мон мазыйдеяк мазый Килангов ливтемань озксонть, Покштянень-покшаванень пшкадеманть, Ведьбрянь озксонть; авань пельде карминь содамо, кодамокс эрзятне эсь потмо варштавкссост несть Куломанть.
Тетянь-авань кувалма мон ломанесь пек уцяскаван. Сынь зярдояк эзть кортне чаво валт «воспитаниядо», пингест перть стакасто важодсть ды апак фатя, юткова-варява путсть минек седейс се мазычинть, кона ванстовкшнось эйсэст мезе лангскак апак вано.
Монь пингень кисэнть тешкстнэ истят жо, кодат ламонь лиянь: школа, университет. Мейле тонавтынь школасо, важодинь газетасо, библиотекасо, ульнинь стихень витницякс «Сяткосо», ней – «Чилисемасо», конань лован эрзятнень туртов оймень эждиця толбандякс.
Стихень сёрмадомо ушолинь школасо тонавтнемстэ. Содазь, рузонь кельсэ. Аламо шкань ютазь пек сялдозь ванкшнынь сёрмадовксом ды меринь эстень: «Тон аволь Лермонтов, секс конёв одов иля пацька». (Лермонтов семс ульнесь весемеде вечкевикс поэтэм, зярс а содылия Кулдуркаевень. «Эрьмезенть» ловномадо мейле Михаил Юрьевич савсь айгемс омбоце таркас, куш мон нейгак сонзэ вечкса). Эрзякс васенце стихем сёрмадыя 27 иесэ, печатьс максыя колоньгеменьсэ. Истямо ладсо од сёрмадыцянь вастоматнес-семинартнэс мон ушодынь яксеме тунь аволь одсто. Васенце эскелькстнэнь тееме лездась тень А.К. Мартынов. Сон макссь кемема эсь вийтнес – ушодыцянь туртов те пек ламо. 1987 иестэ лиссь «Маней васолкст» пусмось, козонь совавтозельть моньгак зярыя стихем, 1988-це иестэ лиссь васенце башка пусминем – «Лавсь», мейле, 1994 иестэ, нолдазель «Штатолось».
Покш мель явинь эрзянь фольклоронь, историянь, коень-кирдань тонавтнемантень. Пурнынь-анокстынь «Ёвксонь кужо», «Сынь ульнесть эрзят, ды «Вечкевикс морот» пусмотнень.
Ламо вий ды шка путозель эрзянь вельмевтема тевтнес. 1989 иестэ пурназель «Вельмема» ушодыцянь группась, кона мейле лемдезель «Масторавакс». Мон ульнинь сонзэ васенце секретарекс. 1993 иень ацамговсто саезь 1997 иень аштемговс ульнинь «Эрзява» вейсэндявксонь Инеавакс ды «Ламзурь» ансамблянь теицякс-прявтокс, одс сыргавтыя эрзянь озномань ютавтнема коенть.
Сёрмадан публицистикаяк, кода эрзянь, истя рузонь кельсэ. Печатавинь «Сяткосо», «Эрзянь Мастор» газетасо, «Чилисемасо». Россиянь Сёрмадеень вейсэндявксос совавтозян 1996 иестэ. Стихем ютавтневсть мадьяронь, мокшонь, рузонь, суоминь, эстэнь кельс.
Бути кевкстьсамизь, мезе весемеде пек вечкан, мезес бажан, мезенть а полавтса кодамояк улипаро лангс, мерян: Олячи, Олячис, Олячинть.
Олячинь вечкеманть бажан каземе лияненьгак.

								Кемаль.

Маризь Кемаль

АШО НАРМУНТЬ

Стихть, ёвтамот, поэмат

Саран ош 2007